title: 2012/19/ES: 2011 m. gruodžio 16 d. Tarybos sprendimas dėl Deklaracijos dėl žvejybos galimybių ES vandenyse suteikimo su Venesuelos Bolivaro Respublikos vėliava plaukiojantiems žvejybos laivams prie Prancūzijos Gvianos priekrantės vandenų esančioje išskirtinėje ekonominėje zonoje patvirtinimo Europos Sąjungos vardu

text:
10.1.2012

               LT

               Europos Sąjungos oficialusis leidinys

               L 6/8

         TARYBOS SPRENDIMAS
   2011 m. gruodžio 16 d.
   dėl Deklaracijos dėl žvejybos galimybių ES vandenyse suteikimo su Venesuelos Bolivaro Respublikos vėliava plaukiojantiems žvejybos laivams prie Prancūzijos Gvianos priekrantės vandenų esančioje išskirtinėje ekonominėje zonoje patvirtinimo Europos Sąjungos vardu
   (2012/19/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 43 straipsnio 3 dalį kartu su 218 straipsnio 6 dalies b punktu,
   atsižvelgdama į Europos Komisijos pasiūlymą,
   pasikonsultavusi su Europos Parlamentu,
   kadangi:

               (1)

               su Venesuelos Bolivaro Respublikos (toliau – Venesuela) vėliava plaukiojantys žvejybos laivai, nustačius jiems reikalavimą laikytis taikytinų teisiškai privalomų Sąjungos aktų dėl žvejybos išteklių išsaugojimo ir valdymo, jau daugelį dešimtmečių vykdo veiklą ES vandenyse prie Prancūzijos Gvianos priekrantės vandenų esančioje išskirtinėje ekonominėje zonoje;

               (2)

               Prancūzijos Gvianos perdirbimo pramonei yra svarbios iš tų žvejybos laivų iškraunamos sužvejotos žuvys ir todėl turėtų būti užtikrintas tos veiklos tęstinumas;

               (3)

               siekiant užtikrinti tokį tęstinumą, būtina, kad Sąjunga priimtų Venesuelai skirtą deklaraciją, kurioje patvirtintų savo pasirengimą išduoti žvejybos leidimus ribotam skaičiui su Venesuelos vėliava plaukiojančių žvejybos laivų su sąlyga, kad jie laikysis taikytinų teisiškai privalomų Sąjungos aktų,

         PRIĖMĖ ŠĮ SPRENDIMĄ:
   1 straipsnis
   Venesuelos Bolivaro Respublikai skirta Deklaracija dėl žvejybos galimybių ES vandenyse suteikimo su Venesuelos Bolivaro Respublikos vėliava plaukiojantiems žvejybos laivams prie Prancūzijos Gvianos priekrantės vandenų esančioje išskirtinėje ekonominėje zonoje (toliau – Deklaracija) patvirtinama Europos Sąjungos vardu.
   Deklaracijos tekstas pridedamas prie šio sprendimo.
   2 straipsnis
   Tarybos pirmininkas įgaliojamas paskirti asmenį (-is), įgaliotą (-us) pranešti apie Deklaraciją Venesuelos Bolivaro Respublikai.
   3 straipsnis
   Šis sprendimas įsigalioja jo priėmimo dieną.

      Priimta Briuselyje 2011 m. gruodžio 16 d.

            Tarybos vardu

            Pirmininkas

         M. SAWICKI

      Venesuelos Bolivaro Respublikai skirta Deklaracija dėl žvejybos galimybių ES vandenyse suteikimo su Venesuelos Bolivaro Respublikos vėliava plaukiojantiems žvejybos laivams prie Prancūzijos Gvianos priekrantės vandenų esančioje išskirtinėje ekonominėje zonoje

                  1.

                  Europos Sąjunga išduoda žvejybos leidimus ribotam skaičiui su Venesuelos Bolivaro Respublikos vėliava plaukiojančių žvejybos laivų žvejoti prie Prancūzijos Gvianos priekrantės vandenų esančios išskirtinės ekonominės zonos dalyje, nutolusioje daugiau kaip 12 jūrmylių nuo bazinių linijų, laikantis šioje Deklaracijoje nurodytų sąlygų.

                  2.

                  Vadovaujantis 2008 m. rugsėjo 29 d. Tarybos reglamento (EB) Nr. 1006/2008 dėl Bendrijos žvejybos laivų žvejybos veiklos ne Bendrijos vandenyse leidimų ir trečiųjų šalių laivų žvejybos galimybių Bendrijos vandenyse (1) 22 straipsniu, su Venesuelos Bolivaro Respublikos vėliava plaukiojantys žvejybos laivai, kuriems išduoti žvejybos leidimai, žvejodami 1 dalyje nurodytoje zonoje turi laikytis Europos Sąjungos bendros žuvininkystės politikos nuostatų dėl apsaugos ir kontrolės priemonių bei kitų Europos Sąjungos nuostatų, reglamentuojančių žvejybos veiklą toje zonoje.

                  3.

                  Konkrečiai, su Venesuelos Bolivaro Respublikos vėliava plaukiojantys žvejybos laivai, kuriems išduoti žvejybos leidimai, turi laikytis visų susijusių Europos Sąjungos taisyklių ir reglamentų, kuriuose, inter alia, nurodomi leistini žvejoti žuvų ištekliai, didžiausias skaičius žvejybos laivų, kuriems gali būti išduoti leidimai, ir Prancūzijos Gvianos uostuose iškrautinų sužvejotų žuvų dalis.

                  4.

                  Nedarant poveikio galimybei panaikinti leidimus, išduotus atskiriems su Venesuelos Bolivaro Respublikos vėliava plaukiojantiems žvejybos laivams, dėl to, kad jie nesilaikė susijusių Europos Sąjungos taisyklių ar reglamentų, Europos Sąjunga, pateikdama vienašalę deklaraciją, gali bet kuriuo metu atšaukti šioje Deklaracijoje išreikštą specialų įsipareigojimą dėl žvejybos galimybių suteikimo.

         (1)  OL L 286, 2008 10 29, p. 33.


title: 1996 m. spalio 1 d. Tarybos sprendimas dėl Europos Bendrijos ir Maroko Karalystės susitarimo pasikeičiant raštais, nuo 1994 m. sausio 1 d. nustatančio papildomą sumą, išskaičiuotiną iš mokesčių ar muitų, taikomų į Bendriją įvežamam Maroko kilmės neapdorotam alyvų aliejui

text:
Svarbus teisinis pranešimas

|

31996D0620

Oficialusis leidinys L 277 , 30/10/1996 p. 0035 - 0035

		Tarybos sprendimas1996 m. spalio 1 d.dėl Europos Bendrijos ir Maroko Karalystės susitarimo pasikeičiant raštais, nuo 1994 m. sausio 1 d. nustatančio papildomą sumą, išskaičiuotiną iš mokesčių ar muitų, taikomų į Bendriją įvežamam Maroko kilmės neapdorotam alyvų aliejui(96/620/EB)EUROPOS BENDRIJŲ TARYBA,atsižvelgdama į Europos bendrijos steigimo sutartį, ypač į jos 113 straipsnį kartu su 228 straipsnio 2 dalies pirmuoju sakiniu,atsižvelgdama į 1978 m. lapkričio 1 d. įsigaliojusį Europos ekonominės bendrijos ir Maroko Karalystės bendradarbiavimo susitarimą [1], ypač į šio susitarimo B priedą,atsižvelgdama į Komisijos pasiūlymą,kadangi turėtų būti patvirtintas Europos bendrijos ir Maroko Karalystės susitarimas pasikeičiant raštais, nustatantis papildomą sumą, išskaičiuotiną iš mokesčių ar muitų, taikomų į Bendriją įvežamam Maroko kilmės neapdorotam alyvų aliejui, priskiriamam KN kodams 15091010, 15091090 ir 15100010;kadangi 1992 m. gruodžio 28 d. Tarybos reglamentas (EEB) Nr. 3813/92 dėl apskaitos vieneto ir perskaičiavimo kursų, taikytinų bendroje žemės ūkio politikoje [2], panaikina iki 1995 m. sausio 31 d. žemės ūkio keitimo kursams taikytą pataisos koeficientą 1,207509; kadangi, atsižvelgiant į vykdomą operaciją, turi būti naudojamas žemės ūkio perskaičiavimo kursas, būtina nustatyti sumą, taikomą iki 1995 m. sausio 31 d., ir sumą, taikomą nuo 1995 m. vasario 1 d.,NUSPRENDĖ:1 straipsnisBendrijos vardu patvirtinamas Europos bendrijos ir Maroko Karalystės susitarimas pasikeičiant raštais, nuo 1994 m. sausio 1 d. nustatantis papildomą sumą, išskaičiuotiną iš mokesčių ar muitų, taikomų į Bendriją įvežamam Maroko kilmės neapdorotam alyvų aliejui.Susitarimo tekstas pridedamas prie šio sprendimo.2 straipsnisTarybos pirmininkas įgaliojamas paskirti asmenį, įgaliotą pasirašyti Bendriją įpareigojantį susitarimą.3 straipsnisŠis sprendimas skelbiamas Europos Bendrijų oficialiajame leidinyje.Priimta Liuksemburge, 1996 m. spalio 1 d.Tarybos varduPirmininkasD. Spring[1] OL L 264, 1978 9 27, p. 2.[2] OL L 387, 1992 12 31, p. 1. Reglamentas su paskutiniais pakeitimais, padarytais Reglamentu (EB) Nr. 150/95 (OL L 22, 1995 1 31, p. 1).--------------------------------------------------


title: 2011/581/ES: 2011 m. gegužės 10 d. Europos Parlamento sprendimas dėl Europos maisto saugos tarnybos 2009 finansinių metų sąskaitų uždarymo

text:
27.9.2011

               LT

               Europos Sąjungos oficialusis leidinys

               L 250/166

         EUROPOS PARLAMENTO SPRENDIMAS
   2011 m. gegužės 10 d.
   dėl Europos maisto saugos tarnybos 2009 finansinių metų sąskaitų uždarymo
   (2011/581/ES)
   EUROPOS PARLAMENTAS,

               —

               atsižvelgdamas į Europos maisto saugos tarnybos 2009 finansinių metų galutines metines ataskaitas,

               —

               atsižvelgdamas į Audito Rūmų ataskaitą dėl Europos maisto saugos tarnybos 2009 finansinių metų galutinių metinių ataskaitų kartu su Tarnybos atsakymais (1),

               —

               atsižvelgdamas į Tarybos 2011 m. vasario 15 d. rekomendaciją (05892/2011 – C7–0052/2011),

               —

               atsižvelgdamas į EB sutarties 276 straipsnį ir į Sutarties dėl Europos Sąjungos veikimo 319 straipsnį,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,

               —

               atsižvelgdamas į Europos Parlamento ir Tarybos reglamentą (EB) Nr. 178/2002, įsteigiantį Europos maisto saugos tarnybą (3), ypač į jo 44 straipsnį,

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (4) 185 straipsnyje, ypač į jo 94 straipsnį,

               —

               atsižvelgdamas į Darbo tvarkos taisyklių 77 straipsnį ir VI priedą,

               —

               atsižvelgdamas į Biudžeto kontrolės komiteto pranešimą ir į Aplinkos, visuomenės sveikatos ir maisto saugos komiteto nuomonę (A7–0146/2011),

               1.

               pritaria Europos maisto saugos tarnybos 2009 finansinių metų sąskaitų uždarymui;

               2.

               paveda Pirmininkui perduoti šį sprendimą Europos maisto saugos tarnybos vykdomajam direktoriui, Tarybai, Komisijai ir Audito Rūmams ir pasirūpinti, kad jis būtų paskelbtas Europos Sąjungos oficialiajame leidinyje (L serijoje).

            Pirmininkas

         Jerzy BUZEK

            Generalinis sekretorius

         Klaus WELLE

      (1)  OL C 338, 2010 12 14, p. 108.

      (2)  OL L 248, 2002 9 16, p. 1.

      (3)  OL L 31, 2002 2 1, p. 1.

      (4)  OL L 357, 2002 12 31, p. 72.


title: 2007/172/EB: 2007 m. kovo 19 d. Komisijos sprendimas, kuriuo įsteigiama profesinių kvalifikacijų pripažinimo koordinatorių grupė

text:
20.3.2007

               LT

               Europos Sąjungos oficialusis leidinys

               L 79/38

      KOMISIJOS SPRENDIMAS

   2007 m. kovo 19 d.
   kuriuo įsteigiama profesinių kvalifikacijų pripažinimo koordinatorių grupė
   (2007/172/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   kadangi:

               (1)

               Sutarties 3 straipsnio 1 dalies c punktu Europos bendrijai ir valstybėms narėms pavedama užduotis panaikinti kliūtis laisvam asmenų ir paslaugų judėjimui. Laisvas valstybių narių piliečių judėjimas – tai pirmiausia galimybė kaip savarankiškai dirbančiam asmeniui arba darbuotojui užsiimti profesine veikla kitoje valstybėje narėje nei ta, kurioje jis įgijo profesinę kvalifikaciją. Be to, Sutarties 47 straipsniu siekiama užtikrinti laisvą reikiamos kvalifikacijos specialistų judėjimą reglamentuojamų profesijų (t. y. tam tikros kvalifikacijos reikalingų profesijų) srityje.

               (2)

               Siekiant užtikrinti laisvą reikiamos kvalifikacijos specialistų judėjimą, kai valstybės narės teisę užsiimti profesine veikla suteikia pagal kvalifikaciją, buvo priimta 2005 m. rugsėjo 7 d. Europos Parlamento ir Tarybos direktyva 2005/36/EB dėl profesinių kvalifikacijų pripažinimo (1). Šia direktyva konsoliduojamos 15 galiojančių direktyvų ir siekiama supaprastinti galiojančią pripažinimo tvarką ir dar labiau palengvinti laikinų paslaugų teikimą. Siekiant įgyvendinti šią direktyvą ir sukurti vidaus rinką, kurioje teisė užsiimti profesine veikla suteikiama pagal kvalifikaciją, Komisijai gali prireikti kreiptis į patariamąjį organą specialistų kompetencijos.

               (3)

               Todėl tikslinga įsteigti profesinių kvalifikacijų pripažinimo ekspertų grupę ir nustatyti jos užduotis bei struktūrą.

               (4)

               Ekspertų grupė turėtų padėti kurti reglamentuojamų profesijų vidaus rinką.

               (5)

               Profesinių kvalifikacijų pripažinimo koordinatorių grupę turėtų sudaryti valstybių narių pagal Direktyvą 2005/36/EB paskirti nacionaliniai koordinatoriai. Pagal šią direktyvą koordinatorių funkcija – siekti vienodo direktyvos taikymo ir rinkti tam reikalingą informaciją.

               (6)

               Reikėtų numatyti grupės nariams taikomas informacijos atskleidimo taisykles, kurios neprieštarautų Komisijos sprendimo 2001/844/EB, EAPB, Euratomas (2) priede nustatytoms Komisijos saugumo taisyklėms.

               (7)

               Grupės narių asmens duomenys turėtų būti tvarkomi remiantis 2000 m. gruodžio 18 d. Europos Parlamento ir Tarybos reglamentu (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (3),

         NUSPRENDĖ:
   1 straipsnis
   Profesinių kvalifikacijų pripažinimo koordinatorių grupė
   Profesinių kvalifikacijų pripažinimo koordinatorių grupė (toliau – grupė) oficialiai įsteigiama šio sprendimo paskelbimo Europos Sąjungos oficialiajame leidinyje dieną.
   2 straipsnis
   Funkcijos
   Grupei pavedama:

               a)

               užmegzti valstybių narių institucijų ir Komisijos bendradarbiavimo profesinių kvalifikacijų pripažinimo klausimais ryšius;

               b)

               stebėti reglamentuojamoms profesijoms poveikio turinčių politikos sričių raidą;

               c)

               palengvinti Direktyvos 2005/36/EB įgyvendinimą, pirmiausia parengiant reikiamus dokumentus, pvz., išaiškinimo gaires;

               d)

               skatinti keitimąsi patirtimi ir gera praktika pirmiau minėtuose punktuose nurodytose srityse.

         3 straipsnis
   Konsultacijos
   Komisija gali konsultuotis su grupe visais su Direktyvos 2005/36/EB įgyvendinimu ir apskritai su reglamentuojamų profesijų vidaus rinkos sukūrimu susijusiais klausimais.
   4 straipsnis
   Sudėtis. Paskyrimas
   1.   Grupės nariai – tai valstybių narių pagal Direktyvos 2005/36/EB 56 straipsnio 4 dalies nuostatas paskirti koordinatoriai.
   Valstybės narės skiria vienodą pakaitinių grupės narių skaičių. Pakaitinis narys savaime pakeičia nedalyvaujantį narį.
   2.   Pagrindiniai ir pakaitiniai grupės nariai eina pareigas, kol juos pakeičia kiti.
   3.   Narių vardai ir pavardės registruojamos, tvarkomos ir skelbiamos pagal Reglamento (EB) Nr. 45/2001 nuostatas.
   5 straipsnis
   Darbas
   1.   Grupei pirmininkauja Komisija.
   2.   Komisijai leidus, grupė gali sudaryti pogrupius specifiniams klausimams nagrinėti pagal grupės nustatytas veiklos sąlygas. Pogrupiai baigia veiklą, kai tik įvykdo jiems pavestą užduotį.
   3.   Komisijos atstovas gali prašyti tam tikru darbotvarkėje numatytu klausimu kompetentingų ekspertų arba stebėtojų dalyvauti grupės darbe arba pogrupio svarstymuose ar darbe, jei Komisija mano, kad tai būtina arba naudinga.
   Stebėtojais pirmiausia gali būti kviečiami Europos ekonominės erdvės valstybių ir Šveicarijos atstovai.
   4.   Dalyvaujant grupės arba pogrupio svarstymuose ar darbe gauta informacija neatskleidžiama, jei Komisijos mano, kad ji yra konfidencialaus pobūdžio.
   5.   Grupė ir jos pogrupiai paprastai renkasi Komisijos patalpose, laikydamiesi jos nustatytos tvarkos ir tvarkaraščio. Komisija teikia sekretoriato paslaugas.
   Grupės ir pogrupių susirinkimuose gali dalyvauti suinteresuoti Komisijos pareigūnai.
   6.   Vadovaudamasi Komisijos priimtomis standartinėmis darbo tvarkos taisyklėmis, grupė priima savo darbo tvarkos taisykles.
   7.   Komisija gali skelbti arba įkelti į interneto tinklavietę visas grupės sudarytas santraukas, išvadas ar dalines išvadas arba darbinius dokumentus atitinkamo dokumento originalo kalba.
   6 straipsnis
   Išlaidų apmokėjimas
   Komisija apmoka kiekvienos valstybės narės vieno nario arba vieno pakaitinio nario kelionės išlaidas, susijusias su jų dalyvavimu grupės veikloje, pagal Komisijos išorės ekspertų išlaidų kompensavimo taisykles.
   Nariams, pakaitiniams nariams, ekspertams ir stebėtojams už darbą neatlyginama.
   Posėdžių išlaidos apmokamos neviršijant metinio biudžeto, kurį grupei skiria atsakingas Komisijos departamentas.

      Priimta Briuselyje, 2007 m. kovo 19 d.

            Komisijos vardu

         Charlie McCREEVY

            Komisijos narys

      (1)  OL L 255, 2005 9 30, p. 22. Direktyva su pakeitimais, padarytais Tarybos direktyva 2006/100/EB (OL L 363, 2006 12 20, p. 141).

      (2)  OL L 317, 2001 12 3, p. 1. Sprendimas su paskutiniais pakeitimais, padarytais Sprendimu 2006/548/EB, Euratomas (OL L 215, 2006 8 5, p. 38).

      (3)  OL L 8, 2001 1 12, p. 1.


title: 2017 m. birželio 12 d. Tarybos sprendimas (ES) 2017/1190 dėl pozicijos, kurios Europos Sąjungos vardu turi būti laikomasi Europos Sąjungos ir Šveicarijos GNSS komitete, įsteigtame Europos Sąjungos bei jos valstybių narių ir Šveicarijos Konfederacijos bendradarbiavimo susitarimu dėl Europos palydovinės navigacijos programų, dėl jo darbo tvarkos taisyklių patvirtinimo

text:
5.7.2017

               LT

               Europos Sąjungos oficialusis leidinys

               L 172/1

         TARYBOS SPRENDIMAS (ES) 2017/1190
   2017 m. birželio 12 d.
   dėl pozicijos, kurios Europos Sąjungos vardu turi būti laikomasi Europos Sąjungos ir Šveicarijos GNSS komitete, įsteigtame Europos Sąjungos bei jos valstybių narių ir Šveicarijos Konfederacijos bendradarbiavimo susitarimu dėl Europos palydovinės navigacijos programų, dėl jo darbo tvarkos taisyklių patvirtinimo
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 172 straipsnio pirmą pastraipą kartu su 218 straipsnio 9 dalimi,
   atsižvelgdama į Europos Komisijos pasiūlymą,
   kadangi:

               (1)

               Europos Sąjungos bei jos valstybių narių ir Šveicarijos Konfederacijos bendradarbiavimo susitarimas dėl Europos palydovinės navigacijos programų (1) (toliau – Susitarimas) Sąjungos kompetencijai priklausančiais klausimais laikinai taikomas nuo 2014 m. sausio 1 d.;

               (2)

               Susitarimo 20 straipsniu įsteigiamas Europos Sąjungos ir Šveicarijos GNSS komitetas (toliau – Jungtinis komitetas), ir numatyta, kad jis turi nustatyti savo darbo tvarkos taisykles;

               (3)

               todėl tikslinga nustatyti poziciją, kurios Sąjungos vardu turi būti laikomasi dėl Jungtinio komiteto darbo tvarkos taisyklių patvirtinimo,

         PRIĖMĖ ŠĮ SPRENDIMĄ:
   1 straipsnis
   1.   Pozicija, kurios Sąjungos vardu turi būti laikomasi Europos Sąjungos ir Šveicarijos GNSS komitete (toliau – Jungtinis komitetas), įsteigtame Europos Sąjungos bei jos valstybių narių ir Šveicarijos Konfederacijos bendradarbiavimo susitarimu dėl Europos palydovinės navigacijos programų, dėl jo darbo tvarkos taisyklių patvirtinimo, grindžiama prie šio sprendimo pridėtu Jungtinio komiteto sprendimo projektu.
   2.   Neesminiams sprendimo projekto pakeitimams Sąjungos atstovai Jungtiniame komitete gali pritarti be papildomo Tarybos sprendimo.
   2 straipsnis
   Šis sprendimas įsigalioja jo priėmimo dieną.

      Priimta Liuksemburge 2017 m. birželio 12 d.

            Tarybos vardu

            Pirmininkas

         C. CAMILLERI

      (1)  OL L 15, 2014 1 20, p. 3.

      PROJEKTAS
      EUROPOS SĄJUNGOS IR ŠVEICARIJOS GNSS KOMITETO SPRENDIMAS Nr. 1/2017
      … m. … …d.
      dėl jo darbo tvarkos taisyklių patvirtinimo
      EUROPOS SĄJUNGOS IR ŠVEICARIJOS GNSS KOMITETAS,
      atsižvelgdamas į Europos Sąjungos bei jos valstybių narių ir Šveicarijos Konfederacijos bendradarbiavimo susitarimą dėl Europos palydovinės navigacijos programų, ypač į jo 20 straipsnį,
      kadangi:

                  (1)

                  Europos Sąjungos bei jos valstybių narių ir Šveicarijos Konfederacijos bendradarbiavimo susitarimas dėl Europos palydovinės navigacijos programų (1) (toliau – Susitarimas) Sąjungos kompetencijai priklausančiais klausimais Šveicarijos Konfederacijos (toliau – Šveicarija) ir Sąjungos santykiuose laikinai taikomas nuo 2014 m. sausio 1 d.;

                  (2)

                  pagal Susitarimo 20 straipsnio 2 dalį Europos Sąjungos ir Šveicarijos GNSS komitetas (toliau – Jungtinis komitetas) turi nustatyti savo darbo tvarkos taisykles;

                  (3)

                  remiantis Susitarimo 20 straipsnio 4 dalimi, Jungtinis komitetas gali nuspręsti įsteigti darbo grupes ar ekspertų grupes, kurios padėtų jam vykdyti jo uždavinius;

                  (4)

                  remiantis Susitarimo 27 straipsnio 2 dalimi, Susitarimo laikino taikymo laikotarpiu Jungtinį komitetą sudaro Šveicarijos ir Sąjungos atstovai,

            PRIĖMĖ ŠĮ SPRENDIMĄ:
      Vienintelis straipsnis
      Patvirtinamos šio sprendimo priede pateiktos Jungtinio komiteto darbo tvarkos taisyklės.

         Priimta anglų kalba Briuselyje ir Berne, atitinkamai […] ir […].

               Jungtinio komiteto vardu

               Pirmininkas

               Europos Sąjungos sekretorius

               Šveicarijos sekretorius

         (1)  OL L 15, 2014 1 20, p. 3.

         PRIEDAS

            EUROPOS SĄJUNGOS IR ŠVEICARIJOS GNSS KOMITETO (JUNGTINIO KOMITETO) DARBO TVARKOS TAISYKLĖS

         1 straipsnis
         Jungtinio komiteto sudėtis
         1.   Jungtinį komitetą sudaro Europos Komisijos (toliau – Komisija) ir Europos Sąjungos valstybių narių vyriausybių atstovai bei Šveicarijos Konfederacijos (toliau – Šveicarija) federalinės vyriausybės atstovai. Abi šalys toliau vadinamos atskirai – „šalis“ arba kartu – „šalys“.
         2.   Šalių atstovus gali lydėti kiti pareigūnai, veikiantys šalių vardu.
         3.   Susitarimo laikino taikymo laikotarpiu Jungtinį komitetą sudaro Šveicarijos atstovai ir Europos Sąjungos atstovai.
         2 straipsnis
         Pirmininkavimas
         1.   Jungtiniam komitetui šalys pirmininkauja pakaitomis kas 12 mėnesių.
         Per kalendorinius metus, kuriais Susitarimas įsigalioja, pirmininkauja Šveicarija.
         2.   Pirmininkaujanti šalis paskiria Jungtinio komiteto pirmininką ir jo pavaduotoją.
         3.   Pirmininkas vadovauja Jungtinio komiteto darbui.
         4.   Susitarimo laikino taikymo laikotarpiu šio straipsnio nuostatos taikomos mutatis mutandis.
         3 straipsnis
         Stebėtojai
         Jungtinis komitetas gali nuspręsti bendru šalių sutarimu pakviesti ekspertus arba kitų įstaigų atstovus dalyvauti Jungtinio komiteto posėdžiuose stebėtojų teisėmis, kad jie pateiktų informacijos tam tikrais klausimais. Jungtinis komitetas susitaria dėl sąlygų, kuriomis tokie stebėtojai gali dalyvauti posėdžiuose.
         4 straipsnis
         Sekretoriatas
         1.   Europos Komisijos pareigūnas ir Šveicarijos vyriausybės pareigūnas kartu eina Jungtinio komiteto sekretorių pareigas.
         2.   Jungtinio komiteto sekretoriai atsako už šalių komunikaciją, įskaitant dokumentų perdavimą.
         3.   Už sekretoriato funkcijas atsakinga pirmininkaujanti šalis.
         5 straipsnis
         Jungtinio komiteto posėdžiai
         1.   Jungtinis komitetas susirenka, kai tai būtina ir paprastai kartą per metus.
         Pasikonsultavęs su šalimis pirmininkas sušaukia Jungtinio komiteto posėdį, dėl kurio laiko ir vietos susitaria šalys. Jei šalys taip susitaria, taip pat gali būti rengiamos garso ar vaizdo konferencijos.
         Europos Sąjungos arba Šveicarijos prašymu pirmininkas sušaukia Jungtinio komiteto neeilinį posėdį.
         Jungtinis komitetas susirenka į posėdį per 15 kalendorinių dienų nuo prašymo pateikimo pagal Susitarimo 22 straipsnio 2 dalį.
         2.   Jungtinis komitetas renkasi Briuselyje arba Šveicarijoje, priklausomai nuo pirmininkaujančios šalies, nebent šalys susitaria kitaip.
         3.   Pirmininkas šalių atstovams išsiunčia pranešimą apie posėdžio sušaukimą, darbotvarkės projektą ir dokumentus posėdžiui likus ne mažiau kaip 21 kalendorinei dienai iki posėdžio. Dokumentai posėdžiams, sušaukiamiems pagal Susitarimo 22 straipsnio 2 dalį, išsiunčiami likus ne mažiau kaip septynioms kalendorinėms dienoms iki posėdžio.
         4.   Jei šalys sutinka, pirmininkas gali sutrumpinti 3 dalyje nurodytus terminus, kad būtų atsižvelgta į konkretaus klausimo aplinkybes.
         5.   Likus bent septynioms kalendorinėms dienoms iki kiekvieno posėdžio pirmininkui pranešama apie kiekvienos šalies delegacijos sudėtį.
         6.   Jungtinio komiteto posėdžiai yra uždari, nebent šalys nusprendžia kitaip.
         6 straipsnis
         Darbotvarkė
         1.   Pirmininkas, kuriam padeda sekretoriai, parengia kiekvieno posėdžio darbotvarkės projektą.
         2.   Kiekviena šalis gali prašyti, kad į darbotvarkę būtų įtraukti papildomi klausimai. Visi tokie prašymai turi būti tinkamai pagrįsti ir pateikiami raštu pirmininkui likus ne mažiau kaip septynioms kalendorinėms dienoms iki posėdžio.
         3.   Jungtinis komitetas posėdžio pradžioje tvirtina darbotvarkę.
         7 straipsnis
         Jungtinio komiteto darbo grupės
         1.   Darbo grupių arba ekspertų grupių, kurios steigiamos pagal Susitarimo 20 straipsnio 4 dalį, sudėtis ir veikla patvirtinamos remiantis Jungtinio komiteto nustatytais įgaliojimais.
         2.   Darbo grupės arba ekspertų grupės taiko šias darbo tvarkos taisykles mutatis mutandis.
         3.   Darbo grupės arba ekspertų grupės yra pavaldžios Jungtiniam komitetui, kuriam jos pateikia ataskaitas po kiekvieno savo posėdžio. Jos neturi teisės priimti sprendimų, bet gali teikti rekomendacijas Jungtiniam komitetui.
         4.   Jungtinis komitetas pagal šių darbo tvarkos taisyklių 8 straipsnį gali nuspręsti iš dalies pakeisti arba nutraukti darbo grupių arba ekspertų grupių įgaliojimus.
         8 straipsnis
         Sprendimai ir rekomendacijos
         1.   Jungtinis komitetas priima sprendimus ir rengia rekomendacijas bendru šalių sutarimu pagal Susitarimą. Šie dokumentai vadinami „Sprendimu“ arba „Rekomendacija“, tada rašomas eilės numeris, priėmimo data ir dalykas.
         2.   Jungtinio komiteto sprendimus ir rekomendacijas pasirašo pirmininkas ir sekretoriai ir jie išplatinami šalims.
         3.   Bet kuri šalis gali nuspręsti skelbti Jungtinio komiteto priimtą sprendimą ar rekomendaciją savo atitinkamame oficialiajame leidinyje. Šalys praneša viena kitai apie savo ketinimą paskelbti sprendimą ar rekomendaciją.
         4.   Jungtinis komitetas gali priimti sprendimus ar rekomendacijas taikydamas rašytinę procedūrą, jeigu šalys taip susitaria. Rašytinė procedūra – tai sekretorių, kurie veikia pagal šalių susitarimą, pasikeitimas raštais. Tokiu atveju pasiūlymo tekstas išplatinamas pagal šių darbo tvarkos taisyklių 5 straipsnį ir nustatomas ne trumpesnis nei 21 kalendorinės dienos terminas, per kurį turi būti nurodytos visos išlygos ar pakeitimai. Pasikonsultavęs su šalimis pirmininkas gali sutrumpinti šį terminą, kad būtų atsižvelgta į ypatingas aplinkybes. Susitarus dėl teksto, sprendimą ar rekomendaciją pasirašo pirmininkas ir sekretoriai.
         5.   Jungtinio komiteto sprendimai, kuriais iš dalies keičiamas Susitarimo I priedas, priimami autentiškomis Susitarimo kalbomis.
         9 straipsnis
         Protokolai
         1.   Sekretoriatas parengia kiekvieno posėdžio protokolo projektą. Projekte nurodomi priimti sprendimai ir parengtos rekomendacijos. Protokolo projektas pateikiamas Jungtiniam komitetui tvirtinti. Jungtinio komiteto patvirtintą protokolą pasirašo pirmininkas ir sekretoriai.
         2.   Protokolo projektas parengiamas per 21 kalendorinę dieną po posėdžio ir teikiamas tvirtinti Jungtiniam komitetui taikant rašytinę procedūrą arba kitame Jungtinio komiteto posėdyje.
         10 straipsnis
         Konfidencialumas
         Kai šalis Jungtiniam komitetui pateikia informaciją, kuri nurodyta kaip konfidenciali, kitos šalys tą informaciją tvarko laikydamasi konfidencialumo principų.
         11 straipsnis
         Išlaidos
         1.   Kiekviena šalis padengia išlaidas, patiriamas dėl dalyvavimo Jungtinio komiteto ir darbo grupių ar ekspertų grupių posėdžiuose.
         2.   Jungtinis komitetas susitaria dėl ekspertų komandiruočių išlaidų skirstymo.
         3.   Posėdžių organizavimo ir dokumentų dauginimo išlaidas apmoka posėdį rengianti šalis.
         12 straipsnis
         Korespondencija
         Visa Jungtinio komiteto pirmininko siunčiama arba jam skirta korespondencija siunčiama Jungtinio komiteto sekretoriatui.
         13 straipsnis
         Darbo tvarkos taisyklių keitimas
         Šios darbo tvarkos taisyklės gali būti iš dalies keičiamos Jungtinio komiteto sprendimu pagal 8 straipsnį.


title: 2008/270/EB,Euratomas: 2008 m. vasario 25 d. Tarybos ir Komisijos sprendimas dėl Europos bendrijos bei Europos atominės energijos bendrijos ir Šveicarijos Konfederacijos mokslinio ir technologinio bendradarbiavimo susitarimo sudarymo Europos bendrijos ir Europos atominės energijos bendrijos vardu

text:
28.3.2008

               LT

               Europos Sąjungos oficialusis leidinys

               L 86/25

      TARYBOS IR KOMISIJOS SPRENDIMAS

   2008 m. vasario 25 d.
   dėl Europos bendrijos bei Europos atominės energijos bendrijos ir Šveicarijos Konfederacijos mokslinio ir technologinio bendradarbiavimo susitarimo sudarymo Europos bendrijos ir Europos atominės energijos bendrijos vardu
   (2008/270/EB, Euratomas)
   EUROPOS SĄJUNGOS TARYBA IR EUROPOS BENDRIJŲ KOMISIJA,
   atsižvelgdamos į Europos bendrijos steigimo sutartį, ypač į jos 170 straipsnį kartu su 300 straipsnio 2 dalies pirmos pastraipos pirmuoju sakiniu ir 300 straipsnio 3 dalimi,
   atsižvelgdamos į Europos atominės energijos bendrijos steigimo sutartį, ypač į jos 101 straipsnio antrąją dalį,
   atsižvelgdamos į Komisijos pasiūlymą,
   atsižvelgdamos į Europos Parlamento nuomonę (1),
   kadangi:

               (1)

               Komisija Bendrijų vardu vedė derybas dėl Europos bendrijos bei Europos atominės energijos bendrijos ir Šveicarijos Konfederacijos mokslinio ir technologinio bendradarbiavimo susitarimo (toliau – Susitarimas), taip pat numatydama jo laikiną taikymą.

               (2)

               Šalių atstovai šį Susitarimą pasirašė 2007 m. birželio 25 d. Liuksemburge su sąlyga, kad jis bus sudarytas vėliau.

               (3)

               Šis Susitarimas turėtų būti patvirtintas,

         NUSPRENDĖ:
   1 straipsnis
   Europos bendrijos bei Europos atominės energijos bendrijos ir Šveicarijos Konfederacijos mokslinio ir technologinio bendradarbiavimo susitarimas (2) patvirtinamas Europos bendrijos ir Europos atominės energijos bendrijos vardu.
   2 straipsnis
   Tarybos pirmininkas Europos bendrijos vardu ir Komisijos pirmininkas Europos atominės energijos bendrijos vardu pateikia Susitarimo 14 straipsnyje nustatytą pranešimą.
   3 straipsnis
   1.   Šis Susitarimas yra susijęs su 1999 m. birželio 21 d. su Šveicarija pasirašytais septyniais susitarimais ir sudarytais 2002 m. balandžio 4 d. Tarybos ir Komisijos sprendimu 2002/309/EB dėl bendradarbiavimo mokslo ir technologijų srityje susitarimo, dėl septynių susitarimų sudarymo su Šveicarijos Konfederacija (3).
   2.   Nutraukus 1 dalyje minėtus susitarimus, jis nebus atnaujintas.

      Priimta Briuselyje, 2008 m. vasario 25 d.

            Tarybos vardu

            Pirmininkas

         A. VIZJAK

            Komisijos vardu

            Pirmininkas

         José Manuel BARROSO

      (1)  2007 m. spalio 23 d. nuomonė (dar nepaskelbta Oficialiajame leidinyje).

      (2)  OL L 189, 2007 7 20, p. 26.

      (3)  OL L 114, 2002 4 30, p. 1.


title: 2008 m. birželio 23 d. Tarybos sprendimas 2008/617/TVR dėl Europos Sąjungos valstybių narių specialiųjų intervencijos padalinių bendradarbiavimo krizinėse situacijose gerinimo

text:
6.8.2008

               LT

               Europos Sąjungos oficialusis leidinys

               L 210/73

      TARYBOS SPRENDIMAS 2008/617/TVR
   2008 m. birželio 23 d.
   dėl Europos Sąjungos valstybių narių specialiųjų intervencijos padalinių bendradarbiavimo krizinėse situacijose gerinimo
   EUROPOS SĄJUNGOS TARYBA,
   atsižvelgdama į Europos Sąjungos sutartį ir ypač į jos 30 straipsnį, 32 straipsnį ir 34 straipsnio 2 dalies c punktą,
   atsižvelgdama į Austrijos Respublikos iniciatyvą (1),
   atsižvelgdama į Europos Parlamento nuomonę (2),
   kadangi:

               (1)

               Sutarties 29 straipsnyje teigiama, kad Sąjungos tikslas – plėtojant bendrą valstybių narių veiklą policijos ir teisminio bendradarbiavimo baudžiamosiose bylose srityse, laisvės, saugumo ir teisingumo erdvėje suteikti piliečiams aukšto lygio saugumą.

               (2)

               Europos Sąjungos valstybių ir Vyriausybių vadovai 2004 m. kovo 25 d. deklaracijoje dėl solidarumo kovojant su terorizmu pareiškė tvirtą ketinimą, kad valstybės narės turi sutelkti visas turimas priemones, siekdamos teroro aktą patyrusiai valstybei narei arba stojančiajai valstybei teikti pagalbą jos teritorijoje jos politinės valdžios institucijų prašymu.

               (3)

               Po 2001 m. rugsėjo 11 d. teroro aktų visų valstybių narių teisėsaugos institucijų specialieji intervencijos padaliniai jau inicijavo bendradarbiavimo veiklą, globojant Policijos vadovų grupei. Nuo 2001 m. jų tinklas, vadinamas „Atlas“, organizavo įvairius seminarus, vykdė tyrimus, keitimąsi medžiaga ir bendras pratybas.

               (4)

               Nė viena valstybė narė neturi visų priemonių, išteklių ir kompetencijos, kad galėtų efektyviai išspręsti visas galimas specifines ar didelio masto krizines situacijas, kurių metu reikalinga speciali intervencija. Todėl ypač svarbu, kad kiekviena valstybė narė galėtų prašyti kitos valstybės narės pagalbos.

               (5)

               2008 m. birželio 23 d. Tarybos sprendimas 2008/615/TVR dėl tarpvalstybinio bendradarbiavimo gerinimo, visų pirma kovos su terorizmu ir tarpvalstybiniu nusikalstamumu srityje (3) (toliau – Sprendimas dėl Priumo sutarties), visų pirma jo 18 straipsnis reglamentuoja valstybių narių tarpusavio viešosios tvarkos palaikymo pagalbos didelio masto susibūrimų bei panašių masinių renginių, nelaimių ir didelių avarijų atveju formas. Į šio sprendimo taikymo sritį nepatenka didelio masto susibūrimai, nelaimės ar didelės avarijos kaip apibrėžta Sprendimo dėl Priumo sutarties 18 straipsnyje, tačiau jo nuostatomis papildomos tos Sprendimo dėl Priumo sutarties nuostatos, kurios numato valstybių narių tarpusavio viešosios tvarkos palaikymo pagalbą pasitelkiant specialiuosius intervencijos padalinius kitose situacijose, t. y. žmonių sukeltų krizinių situacijų, keliančių rimtą tiesioginę fizinę grėsmę asmenims, nuosavybei, infrastruktūrai ar institucijoms, visų pirma – įkaitų ėmimo, užgrobimo ar panašių įvykių atvejais.

               (6)

               Nustačius šį teisinį pagrindą ir surinkus informaciją apie kompetentingas institucijas, valstybės narės galės tokių krizinių situacijų atveju greitai reaguoti ir laimėti laiko. Be to, siekiant padidinti valstybių narių gebėjimus užkirsti kelią tokioms krizinėms situacijoms, visų pirma teroro aktams, ir į jas reaguoti, labai svarbu, kad specialieji intervencijos padaliniai reguliariai rengtų susitikimus ir organizuotų bendrus mokymus siekdami keistis patirtimi,

         NUSPRENDĖ:
   1 straipsnis
   Dalykas
   Šiuo sprendimu nustatomos bendros taisyklės ir sąlygos, pagal kurias vienos valstybės narės specialieji intervencijos padaliniai galėtų teikti pagalbą ir (arba) veikti kitos valstybės narės (toliau – prašančioji valstybė narė) teritorijoje tais atvejais, kai juos pakviečia pastaroji valstybė narė ir kai jie sutinka tai daryti, kad būtų išspręsta krizinė situacija. Dėl šį sprendimą papildančių praktinių detalių ir įgyvendinimo priemonių prašančioji valstybė narė ir valstybė narė, kurios prašoma, susitaria tiesiogiai.
   2 straipsnis
   Sąvokų apibrėžtys
   Šiame sprendime:

               a)

               specialusis intervencijos padalinys – bet kuris valstybės narės teisėsaugos padalinys, kuris yra kvalifikuotas kontroliuoti krizinę situaciją;

               b)

               krizinė situacija – bet kuri situacija, kuriai susiklosčius kompetentingos valstybės narės institucijos turi pagrindo manyti, kad vykdomas nusikaltimas, keliantis rimtą tiesioginę fizinę grėsmę asmenims, nuosavybei, infrastruktūrai ar institucijoms toje valstybėje narėje, visų pirma 2002 m. birželio 13 d. Tarybos pamatinio sprendimo 2002/475/TVR dėl kovos su terorizmu (4) 1 straipsnio 1 dalyje nurodytos situacijos;

               c)

               kompetentinga institucija – nacionalinė institucija, turinti įgaliojimus prašyti ir suteikti įgaliojimus dislokuoti specialiuosius intervencijos padalinius.

         3 straipsnis
   Pagalba kitai valstybei narei
   1.   Kompetentingoms institucijoms pateikiant prašymą, kuriame nurodomas prašomos pagalbos pobūdis ir jos vykdymo būtinumas, valstybė narė gali prašyti kitos valstybės narės specialiojo intervencijos padalinio pagalbos siekiant išspręsti krizinę situaciją. Valstybės narės, kurios prašoma, kompetentinga institucija gali priimti ar atmesti tokį prašymą arba pasiūlyti suteikti kitokią pagalbą.
   2.   Atitinkamoms valstybėms narėms susitarus, pagalba gali būti teikiama suteikiant įrangą ir (arba) perduodant patirtį prašančiajai valstybei narei ir (arba) vykdant veiksmus tos valstybės narės teritorijoje, jei reikia, panaudojant ginklus.
   3.   Vykdant veiksmus prašančiosios valstybės narės teritorijoje, padedančio specialiojo intervencijos padalinio pareigūnai įgaliojami imtis paramos veiksmų prašančiosios valstybės narės teritorijoje ir imtis visų būtinų priemonių prašomai pagalbai suteikti tiek, kiek jie:

               a)

               veikia prašančiosios valstybės narės atsakomybe, įgaliojimais ir jai vadovaujant, laikydamiesi prašančiosios valstybės narės teisės; ir

               b)

               veikia neviršydami savo galių pagal savo nacionalinę teisę.

         4 straipsnis
   Civilinė ir baudžiamoji atsakomybė
   Kai valstybės narės pareigūnai veikia kitos valstybės narės teritorijoje ir (arba) pagal šį sprendimą naudojama įranga, taikomos Sprendimo dėl Priumo sutarties 21 straipsnio 4 ir 5 punktuose ir 22 straipsnyje išdėstytos nuostatos dėl civilinės ir baudžiamosios atsakomybės.
   5 straipsnis
   Susitikimai ir bendri mokymai
   Dalyvaujančios valstybės narės užtikrina, kad jų specialieji intervencijos padaliniai prireikus rengtų susitikimus ir organizuotų bendrus mokymus bei pratybas tam, kad būtų keičiamasi patirtimi, kompetencija ir bendra, praktine bei technine informacija apie krizinių situacijų sprendimą. Tokie susitikimai, mokymai ir pratybos gali būti finansuojami pasitelkiant Sąjungos finansinių programų teikiamas galimybes gauti dotacijas iš Europos Sąjungos biudžeto. Todėl Sąjungai pirmininkaujanti valstybė narė turi siekti užtikrinti, kad vyktų tokie susitikimai, mokymai bei pratybos.
   6 straipsnis
   Išlaidos
   Prašančioji valstybė narė padengia valstybės narės, kurios prašoma, specialiųjų intervencijos padalinių veiklos išlaidas, patirtas taikant 3 straipsnį, įskaitant transporto ir apgyvendinimo išlaidas, jeigu atitinkamos valstybės narės nesusitarė kitaip.
   7 straipsnis
   Ryšys su kitais teisės aktais
   1.   Nepažeisdamos savo įsipareigojimų pagal kitus teisės aktus, priimtus remiantis Sutarties VI antraštine dalimi, visų pirma pagal Sprendimą dėl Priumo sutarties:

               a)

               valstybės narės gali toliau taikyti dvišalius ar daugiašalius susitarimus ar priemones dėl tarpvalstybinio bendradarbiavimo, galiojančius nuo 2008 m. birželio 23 d., jei tokie susitarimai ar priemonės neprieštarauja šio sprendimo tikslams;

               b)

               po 2008 m. gruodžio 23 d. valstybės narės gali sudaryti arba įgyvendinti dvišalius ar daugiašalius susitarimus ar priemones dėl tarpvalstybinio bendradarbiavimo, jei taikant tokius susitarimus ar priemones galima praplėsti arba padidinti šio sprendimo tikslus.

         2.   1 dalyje nurodyti susitarimai ar priemonės negali daryti įtakos santykiams su valstybėmis narėmis, kurios nėra jų šalys.
   3.   Valstybės narės praneša Tarybai ir Komisijai apie 1 dalyje nurodytus susitarimus ar priemones.
   8 straipsnis
   Baigiamosios nuostatos
   Tarybos Generalinis sekretoriatas sudaro ir nuolat atnaujina valstybių narių kompetentingų institucijų, kurios gali teikti prašymus ir suteikti įgaliojimus teikti pagalbą, kaip nurodyta 3 straipsnyje, sąrašą.
   Tarybos Generalinis sekretoriatas informuoja 1 pastraipoje minėtas institucijas apie pagal šį straipsnį sudaryto sąrašo pakeitimus.
   9 straipsnis
   Įsigaliojimas
   Šis sprendimas įsigalioja 2008 m. gruodžio 23 d.

      Priimta Liuksemburge 2008 m. birželio 23 d.

            Tarybos vardu

            Pirmininkas

         I. JARC

      (1)  OL C 321, 2006 12 29, p. 45.

      (2)  2008 m. sausio 31 d. nuomonė (dar nepaskelbta Oficialiajame leidinyje).

      (3)  Žr. šio Oficialiojo leidinio p. 1.

      (4)  OL L 164, 2002 6 22, p. 3.


title: 2011/355/ES: 2011 m. birželio 9 d. Tarybos sprendimas dėl automatinio keitimosi daktiloskopiniais duomenimis Prancūzijoje pradžios

text:
21.6.2011

               LT

               Europos Sąjungos oficialusis leidinys

               L 161/23

         TARYBOS SPRENDIMAS
   2011 m. birželio 9 d.
   dėl automatinio keitimosi daktiloskopiniais duomenimis Prancūzijoje pradžios
   (2011/355/ES)
   EUROPOS SĄJUNGOS TARYBA,
   atsižvelgdama į 2008 m. birželio 23 d. Tarybos sprendimą 2008/615/TVR dėl tarpvalstybinio bendradarbiavimo gerinimo, visų pirma kovos su terorizmu ir tarpvalstybiniu nusikalstamumu srityje (1), ypač į jo 25 straipsnį,
   atsižvelgdama į 2008 m. birželio 23 d. Tarybos sprendimą 2008/616/TVR dėl Sprendimo 2008/615/TVR dėl tarpvalstybinio bendradarbiavimo gerinimo, visų pirma kovos su terorizmu ir tarpvalstybiniu nusikalstamumu srityje, įgyvendinimo (2), ypač į jo 20 straipsnį ir priedo 4 skyrių,
   kadangi:

               (1)

               Pagal Protokolą dėl pereinamojo laikotarpio nuostatų, pridėtą prie Europos Sąjungos sutarties, Sutarties dėl Europos Sąjungos veikimo ir Europos atominės energijos bendrijos steigimo sutarties, Sąjungos institucijų, organų ir įstaigų aktų, priimtų prieš įsigaliojant Lisabonos sutarčiai, teisinė galia išlieka tol, kol įgyvendinant Sutartis tie aktai nepanaikinami, neanuliuojami arba iš dalies nepakeičiami.

               (2)

               Todėl taikytinas Sprendimo 2008/615/TVR 25 straipsnis, ir Taryba turi vieningai nuspręsti, ar valstybės narės yra įgyvendinusios to sprendimo 6 skyriaus nuostatas.

               (3)

               Sprendimo 2008/616/TVR 20 straipsnyje nustatyta, kad Sprendimo 2008/615/TVR 25 straipsnio 2 dalyje nurodyti sprendimai turi būti priimami remiantis įvertinimo ataskaita, kuri grindžiama klausimynu. Kalbant apie automatinį keitimąsi duomenimis pagal Sprendimo 2008/615/TVR 2 skyrių, įvertinimo ataskaita turi būti grindžiama vertinimo vizito ir bandomojo sistemos patikrinimo rezultatais.

               (4)

               Vadovaujantis Sprendimo 2008/616/TVR priedo 4 skyriaus 1.1 punktu, atitinkama Tarybos darbo grupė parengia klausimyną dėl kiekvieno automatinio keitimosi duomenimis, ir kai valstybė narė mano, kad ji atitinka keitimosi atitinkamos duomenų kategorijos duomenimis sąlygas, ji turi atsakyti į atitinkamo klausimyno klausimus.

               (5)

               Prancūzija atsakė į klausimyno apie duomenų apsaugą ir klausimyno apie keitimąsi daktiloskopiniais duomenimis klausimus.

               (6)

               Prancūzija sėkmingai atliko bandomąjį sistemos patikrinimą su Ispanija, Vokietija ir Liuksemburgu.

               (7)

               Prancūzijoje buvo surengtas vertinimo vizitas, o Ispanijos, Vokietijos ir Liuksemburgo vertinimo grupė parengė šio vertinimo vizito ataskaitą bei pateikė ją atitinkamai Tarybos darbo grupei.

               (8)

               Tarybai pateikta bendra įvertinimo ataskaita, kurioje apibendrinami klausimyno, vertinimo vizito ir keitimosi daktiloskopiniais duomenimis sistemos bandomojo patikrinimo rezultatai,

         PRIĖMĖ ŠĮ SPRENDIMĄ:
   1 straipsnis
   Automatinės daktiloskopinių duomenų paieškos srityje Prancūzija visiškai įgyvendino bendrąsias Sprendimo 2008/615/TVR 6 skyriaus nuostatas dėl duomenų apsaugos ir nuo šio sprendimo įsigaliojimo dienos turi teisę gauti bei teikti asmens duomenis pagal to sprendimo 9 straipsnį.
   2 straipsnis
   Šis sprendimas įsigalioja jo priėmimo dieną.

      Priimta Liuksemburge 2011 m. birželio 9 d.

            Tarybos vardu

            Pirmininkas

         PINTÉR S.

      (1)  OL L 210, 2008 8 6, p. 1.

      (2)  OL L 210, 2008 8 6, p. 12.


title: 2013/744/ES: 2013 m. gruodžio 9 d. Tarybos sprendimas dėl Pasaulio sveikatos organizacijos tabako kontrolės pagrindų konvencijos Protokolo dėl neteisėtos prekybos tabako gaminiais panaikinimo pasirašymo Europos Sąjungos vardu, kiek tai susiję su jo nuostatomis dėl įpareigojimų, susijusių su teisminiu bendradarbiavimu baudžiamosiose bylose, nusikalstamų veikų apibrėžtimi ir policijos bendradarbiavimu

text:
12.12.2013

               LT

               Europos Sąjungos oficialusis leidinys

               L 333/73

         TARYBOS SPRENDIMAS
   2013 m. gruodžio 9 d.
   dėl Pasaulio sveikatos organizacijos tabako kontrolės pagrindų konvencijos Protokolo dėl neteisėtos prekybos tabako gaminiais panaikinimo pasirašymo Europos Sąjungos vardu, kiek tai susiję su jo nuostatomis dėl įpareigojimų, susijusių su teisminiu bendradarbiavimu baudžiamosiose bylose, nusikalstamų veikų apibrėžtimi ir policijos bendradarbiavimu
   (2013/744/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 82 straipsnio 1 dalį, 83 straipsnį ir 87 straipsnio 2 dalį kartu su 218 straipsnio 5 dalimi,
   atsižvelgdama į Europos Komisijos pasiūlymą,
   kadangi:

               (1)

               1999 m. spalio 22 d. Taryba įgaliojo Komisiją Pasaulio sveikatos organizacijoje (PSO) derėtis dėl Tabako kontrolės pagrindų konvencijos (TKPK) ir susijusių protokolų. Šiuos įgaliojimus Taryba iš dalies pakeitė 2001 m. balandžio 21 d., o Protokolo dėl neteisėtos prekybos tabako gaminiais panaikinimo (toliau – Protokolas) – 2007 m. gruodžio 20 d. Komisija derėjosi vadovaudamasi Tarybos patvirtintais derybiniais nurodymais ir 2012 m. lapkričio 12 d. penktojoje PSO TKPK Šalių konferencijoje, įvykusioje Seule (Korėjos Respublika), derybos buvo sėkmingai užbaigtos priimant Protokolą;

               (2)

               TKPK sudarymas Bendrijos vardu buvo patvirtintas Tarybos sprendimu 2004/513/EB (1) ir tai yra būtina sąlyga, kad Europos Sąjunga taptų Protokolo šalimi;

               (3)

               Protokolu svariai prisidedama prie tarptautinių pastangų panaikinti visų rūšių neteisėtą prekybą tabako gaminiais ir tai yra esminė sudedamoji tabako kontrolės dalis;

               (4)

               Protokole nustatyti susitariančiųjų šalių įpareigojimai, susiję su teisminiu bendradarbiavimu baudžiamosiose bylose, nusikalstamų veikų apibrėžtimi ir policijos bendradarbiavimu. Todėl šioms nuostatoms taikoma Sutarties dėl Europos Sąjungos veikimo trečiosios dalies V antraštinė dalis;

               (5)

               kadangi Protokolu apimami Sąjungos kompetencijai priklausantys klausimai, Protokolas turėtų būti pasirašytas Sąjungos vardu, su sąlyga, kad jis bus sudarytas vėliau;

               (6)

               pasirašydama Protokolą Sąjunga nesinaudos pasidalijamąja kompetencija, todėl valstybės narės išlaiko savo kompetenciją tose srityse, kurioms taikomas Protokolas ir kuriomis nedaromas poveikis bendrosioms taisyklėms ar nekeičiama tokių taisyklių taikymo sritis;

               (7)

               pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 21 dėl Jungtinės Karalystės ir Airijos pozicijos dėl laisvės, saugumo ir teisingumo erdvės 1 ir 2 straipsnius ir nedarant poveikio to protokolo 4 straipsniui, šios valstybės narės nedalyvauja priimant šį sprendimą ir jis nėra joms privalomas ar taikomas;

               (8)

               pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 22 dėl Danijos pozicijos 1 ir 2 straipsnius Danija nedalyvauja priimant šį sprendimą ir jis nėra jai privalomas ar taikomas;

               (9)

               kartu su šiuo sprendimu turi būti priimtas atskiras sprendimas (2), susijęs su Protokolo pasirašymu Sąjungos vardu, išskyrus jo nuostatas dėl įpareigojimų, susijusių su teisminiu bendradarbiavimu baudžiamosiose bylose, nusikalstamų veikų apibrėžtimi ir policijos bendradarbiavimu,

         PRIĖMĖ ŠĮ SPRENDIMĄ:
   1 straipsnis
   Suteikiami įgaliojimai pasirašyti PSO tabako kontrolės pagrindų konvencijos Protokolą dėl neteisėtos prekybos tabako gaminiais panaikinimo, kiek tai susiję su jo nuostatomis dėl įpareigojimų, susijusių su teisminiu bendradarbiavimu baudžiamosiose bylose, nusikalstamų veikų apibrėžtimi ir policijos bendradarbiavimu, su sąlyga, kad minėtas Protokolas bus sudarytas (3).
   2 straipsnis
   Tarybos pirmininkas įgaliojamas paskirti asmenį (-is), įgaliotą (-us) Sąjungos vardu pasirašyti Protokolą, kiek tai susiję su jo nuostatomis dėl įpareigojimų, susijusių su teisminiu bendradarbiavimu baudžiamosiose bylose, nusikalstamų veikų apibrėžtimi ir policijos bendradarbiavimu.
   3 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

      Priimta Briuselyje 2013 m. gruodžio 9 d.

            Tarybos vardu

            Pirmininkė

         A. PABEDINSKIENĖ

      (1)  2004 m. birželio 2 d. Tarybos sprendimas 2004/513/EB dėl PSO tabako kontrolės pagrindų konvencijos sudarymo (OL L 213, 2004 6 15, p. 8).

      (2)  2013 m. gruodžio 9 d. Tarybos sprendimas 2013/745/ES dėl Pasaulio sveikatos organizacijos tabako kontrolės pagrindų konvencijos Protokolo dėl neteisėtos prekybos tabako gaminiais panaikinimo pasirašymo Europos Sąjungos vardu, išskyrus jo nuostatas dėl įpareigojimų, susijusių su teisminiu bendradarbiavimu baudžiamosiose bylose, nusikalstamų veikų apibrėžtimi ir policijos bendradarbiavimu (žr. šio Oficialiojo leidinio p. 75).

      (3)  Protokolo tekstas bus paskelbtas kartu su sprendimu dėl jo sudarymo.


title: 2015 m. vasario 5 d. Tarybos sprendimas (ES) 2015/190, kuriuo skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d.

text:
7.2.2015

               LT

               Europos Sąjungos oficialusis leidinys

               L 31/25

         TARYBOS SPRENDIMAS (ES) 2015/190
   2015 m. vasario 5 d.
   kuriuo skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d.
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 300 straipsnio 3 dalį ir 305 straipsnį,
   atsižvelgdama į 2014 m. gruodžio 16 d. Tarybos sprendimą 2014/930/ES, kuriuo nustatoma Regionų komiteto sudėtis (1),
   atsižvelgdama į kiekvienos valstybės narės pateiktus pasiūlymus,
   kadangi:

               (1)

               Sutarties 300 straipsnio 3 dalyje numatyta sąlyga, kad Regionų komiteto nariai arba pakaitiniai nariai, būdami regionų ar vietos valdžios atstovai, turėtų regiono arba vietos valdžios rinkėjų mandatą arba būtų politiškai atskaitingi išrinktai asamblėjai;

               (2)

               Sutarties 305 straipsnyje numatyta, kad Regionų komiteto nariai ir tiek pat pakaitinių narių Tarybos skiriami penkeriems metams pagal kiekvienos valstybės narės pateiktus pasiūlymus;

               (3)

               kadangi Regionų komiteto narių ir pakaitinių narių kadencija baigėsi 2015 m. sausio 25 d., reikėjo paskirti naujus Regionų komiteto narius ir pakaitinius narius;

               (4)

               2015 m. sausio 26 d. Taryba priėmė Sprendimą (ES) 2015/116 (2), kuriuo skiriami Airijos, Belgijos, Bulgarijos, Čekijos, Danijos, Estijos, Graikijos, Ispanijos, Prancūzijos, Kroatijos, Italijos, Kipro, Latvijos, Lietuvos, Liuksemburgo, Vengrijos, Maltos, Nyderlandų, Austrijos, Portugalijos, Rumunijos, Slovėnijos, Slovakijos, Suomijos ir Švedijos Vyriausybių pasiūlyti nariai ir pakaitiniai nariai, Vokietijos Vyriausybės pasiūlyti 23 nariai ir 23 pakaitiniai nariai ir Lenkijos Vyriausybės pasiūlyti 18 narių ir 16 pakaitinių narių laikotarpiui nuo 2015 m. sausio 26 d. iki 2020 m. sausio 25 d. Į Sprendimą (ES) 2015/116 negalėjo būti įtraukti nariai ir pakaitiniai nariai, apie kurių kandidatūras Tarybai nebuvo pranešta iki 2015 m. sausio 22 d.;

               (5)

               2015 m. vasario 2 d. ir 2015 m. vasario 3 d. Tarybai buvo pateiktas JK Vyriausybės pasiūlytas narių ir pakaitinių narių sąrašas, taip pat Vokietijos Vyriausybės pasiūlytas sąrašas, kuriame buvo pateiktas vienas narys ir vienas pakaitinis narys. Tie nariai ir pakaitiniai nariai turėtų būti skiriami tam pačiam laikotarpiui nuo 2015 m. sausio 26 d. iki 2020 m. sausio 25 d., kaip ir Sprendimu (ES) 2015/116 paskirti nariai ir pakaitiniai nariai. Todėl šis sprendimas turėtų būti taikomas atgaline data nuo 2015 m. sausio 26 d. Trečias sprendimas, kuriuo skiriami likę Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d., bus priimtas vėliau,

         PRIĖMĖ ŠĮ SPRENDIMĄ:
   1 straipsnis
   Laikotarpiui nuo 2015 m. sausio 26 d. iki 2020 m. sausio 25 d. Regionų komiteto:

               —

               nariais skiriami I priede pagal valstybes nares išvardyti asmenys,

               —

               pakaitiniais nariais skiriami II priede pagal valstybes nares išvardyti asmenys.

         2 straipsnis
   Šis sprendimas įsigalioja jo priėmimo dieną.
   Jis įsigalioja 2015 m. sausio 26 d.

      Priimta Briuselyje 2015 m. vasario 5 d.

            Tarybos vardu

            Pirmininkas

         E. RINKĒVIČS

      (1)  OL L 365, 2014 12 19, p. 143.

      (2)  2015 m. sausio 26 d. Tarybos sprendimas (ES) 2015/116, kuriuo skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d. (OL L 20, 2015 1 27, p. 42).

      I PRIEDAS

         ПРИЛОЖЕНИЕ I – ANEXO I – PŘÍLOHA I – BILAG I – ANHANG I – I LISA – ΠΑΡΑΡΤΗΜΑ Ι – ANNEX I – ANNEXE I – PRILOG I – ALLEGATO I – I PIELIKUMS – I PRIEDAS – I. MELLÉKLET – ANNESS I – BIJLAGE I – ZAŁĄCZNIK I – ANEXO I – ANEXA I – PRÍLOHA I – PRILOGA I – LIITE I – BILAGA I

         Членове / Miembros / Členové / Medlemmer / Mitglieder / Liikmed / Μέλη / Members / Membres / Članovi / Membri / Locekļi / Nariai / Tagok / Membri / Leden / Członkowie / Membros / Membri / Členovia / Člani / Jäsenet / Ledamöter

      DEUTSCHLAND
      Frau Marion WALSMANN
      Mitglied des Thüringer Landtags
      UNITED KINGDOM

                  Cllr Stephen ALAMBRITIS
                  Leader of London Borough of Merton

                  Mr Michael ANTONIW
                  Assembly Member for Pontypridd

                  Cllr Sir Albert BORE
                  Member of Birmingham City Council

                  Cllr Robert Charles BRIGHT
                  Leader of Newport City Council

                  Cllr Anthony Gerard BUCHANAN
                  Councillor East Renfrewshire Council

                  Cllr Joseph COONEY
                  Leader of Pendle Council

                  Cllr Andrew Varah COOPER
                  Member of Kirklees Council

                  Cllr Trevor CUMMINGS
                  Member of Ards Borough Council

                  Jeremy Roger EVANS
                  Assembly Member Greater London Authority

                  Ms Megan FEARON
                  Member of the Northern Ireland Assembly

                  Ms Patricia Josephine FERGUSON
                  Constituency member for Glasgow Maryhill & Springburn

                  Cllr Robert Ian Neilson GORDON
                  Member of Hertfordshire Council

                  Cllr Judith HUGHES
                  Member of Kirklees Council

                  Cllr Gordon Charles KEYMER
                  Leader of Tandridge District Council

                  Cllr Margaret Ann LISHMAN
                  Member of Burnley Council

                  Cllr Cormack MCCHORD
                  Councillor for Stirling

                  Mr William Stewart MAXWELL
                  MSP for West of Scotland

                  Cllr Kevin PEEL
                  Member of Manchester City Council

                  Cllr Dorothy SHARPE
                  Member of East Riding of Yorkshire Council

                  Cllr Jill SHORTLAND
                  Member of Somerset Council

                  Cllr Harvey SIGGS
                  Member of Mendip Council

                  Cllr Judith Anne WALLACE
                  Member of North Tyneside Council

                  Cllr Paul WATSON
                  Leader, Sunderland Council

                  Cllr Emily WESTLEY
                  Member of Hastings Council

      II PRIEDAS

         ПРИЛОЖЕНИЕ II – ANEXO II – PŘÍLOHA II – BILAG II – ANHANG II – II LISA – ΠΑΡΑΡΤΗΜΑ IΙ – ANNEX II – ANNEXE II – PRILOG II – ALLEGATO II – II PIELIKUMS – II PRIEDAS – II. MELLÉKLET – ANNESS II – BIJLAGE II – ZAŁĄCZNIK II – ANEXO II – ANEXA II – PRÍLOHA II – PRILOGA II – LIITE II – BILAGA II

         Заместник-членове / Suplentes / Náhradníci / Suppleanter / Stellvertreter / Asendusliikmed / Αναπληρωτές / Alternate members / Suppléants / Zamjenici članova / Supplenti / Aizstājēji / Pakaitiniai nariai / Póttagok / Membri Supplenti / Plaatsvervangers / Zastępcy członków / Suplentes / Supleanți / Náhradníci / Nadomestni člani / Varajäsenet / Suppleanter

      DEUTSCHLAND
      Frau Dorothea MARX
      Mitglied des Thüringer Landtags
      UNITED KINGDOM

                  Cllr Sanchia ALASIA
                  Member of London Borough of Barking & Dagenham

                  Jennette ARNOLD
                  Assembly Member Greater London Authority

                  Cllr Shurma BATSON
                  Member of Stevenage Council

                  Cllr Zahid Mehmood CHAUHAN
                  Member of Oldham Council

                  Cllr John Paul FINDLOW
                  Member of Cheshire East Council

                  Cllr Gillian FORD
                  Member of London Borough of Havering

                  Cllr Barbara GRANT
                  East Renfrewshire Council

                  Cllr Suzanne Ellen GROCOTT
                  Member of London Borough of Merton

                  Cllr Arnold HATCH
                  Member of Craigavon Borough Council

                  Cllr Doreen HUDDART
                  Member of Newcastle City Council

                  Cllr Ronald Arvon HUGHES
                  Member of Conwy County Borough Council

                  Mr James Robert HUME
                  Regional List member for South of Scotland

                  Cllr Imran HUSSAIN
                  Member of Bradford Council

                  Cllr Geoffrey KNIGHT
                  Member of Lancaster Council

                  Sir James Angus Rhoderick MCGRIGOR
                  Regional List Member for the Highlands and Islands

                  Mr Fearghal MCKINNEY
                  Member of the Northern Ireland Assembly

                  Cllr Robert John PRICE
                  Leader of Oxford Council

                  Cllr Gary ROBINSON
                  Leader Shetland Islands Council

                  Cllr Linda ROBINSON
                  Member of Wychavon Council

                  Cllr Sarah Elizabeth RUSSELL
                  Member of Derby Council

                  Cllr David SHAKESPEARE
                  Member of Wycombe Council

                  Rhodri Glyn THOMAS
                  Assembly Member for Carmarthen East and Dinefwr

                  Cllr Kay TWITCHEN
                  Member of Essex County Council

                  Cllr Martin John Beresford VEAL
                  Chairman, Bath & North East Somerset Council


title: 2008 m. vasario 12 d. Politinio ir saugumo komiteto sprendimas EUSEC/1/2008 dėl Europos Sąjungos misijos teikti patarimus ir paramą saugumo sektoriaus reformai Kongo Demokratinėje Respublikoje (EUSEC RD Congo) vadovo paskyrimo

text:
29.2.2008

               LT

               Europos Sąjungos oficialusis leidinys

               L 56/63

      POLITINIO IR SAUGUMO KOMITETO SPRENDIMAS EUSEC/1/2008
   2008 m. vasario 12 d.
   dėl Europos Sąjungos misijos teikti patarimus ir paramą saugumo sektoriaus reformai Kongo Demokratinėje Respublikoje (EUSEC RD Congo) vadovo paskyrimo
   (2008/171/BUSP)
   POLITINIS IR SAUGUMO KOMITETAS,
   atsižvelgdamas į Europos Sąjungos sutartį, ypač į jos 25 straipsnio trečią pastraipą,
   atsižvelgdamas į 2007 m. birželio 12 d. Tarybos bendruosius veiksmus 2007/406/BUSP dėl Europos Sąjungos misijos teikti patarimus ir paramą saugumo sektoriaus reformai Kongo Demokratinėje Respublikoje (EUSEC RD Congo) (1), ypač į jų 8 straipsnį,
   kadangi:

               (1)

               Pagal Bendrųjų veiksmų 2007/406/BUSP 8 straipsnį Taryba įgaliojo Politinį ir saugumo komitetą priimti vėlesnius sprendimus dėl misijos vadovo paskyrimo.

               (2)

               Pagal Bendrųjų veiksmų 2007/406/BUSP 5 straipsnį Europos Sąjungos misijos teikti patarimus ir paramą saugumo sektoriaus reformai Kongo Demokratinėje Respublikoje vadovu buvo paskirtas Pierre Michel JOANA.

               (3)

               2007 m. gruodžio 19 d. Pierre Michel JOANA atsistatydino iš pirmiau nurodytos misijos vadovo pareigų.

               (4)

               Generalinis sekretorius-vyriausiasis įgaliotinis pasiūlė skirti Michel SIDO nauju Europos Sąjungos misijos teikti patarimus ir paramą saugumo sektoriaus reformai Kongo Demokratinėje Respublikoje vadovu,

         NUSPRENDĖ:
   1 straipsnis
   Michel SIDO skiriamas Europos Sąjungos misijos teikti patarimus ir paramą saugumo sektoriaus reformai Kongo Demokratinėje Respublikoje vadovu.
   2 straipsnis
   Šis sprendimas įsigalioja 2008 m. kovo 1 d.

      Priimta Briuselyje, 2008 m. vasario 12 d.

            Politinio ir saugumo komiteto vardu

            Pirmininkė

         M. IPAVIC

      (1)  OL L 151, 2007 6 13, p. 52.


title: 2016 m. lapkričio 21 d. Tarybos sprendimas (ES) 2016/2234 dėl Europos Sąjungos ir Oro navigacijos saugos Afrikoje ir Madagaskare agentūros (ASECNA) bendradarbiavimo susitarimo dėl palydovinės navigacijos plėtros ir susijusių paslaugų teikimo ASECNA kompetencijos teritorijoje civilinės aviacijos reikmėms pasirašymo Sąjungos vardu

text:
13.12.2016

               LT

               Europos Sąjungos oficialusis leidinys

               L 337/1

         TARYBOS SPRENDIMAS (ES) 2016/2234
   2016 m. lapkričio 21 d.
   dėl Europos Sąjungos ir Oro navigacijos saugos Afrikoje ir Madagaskare agentūros (ASECNA) bendradarbiavimo susitarimo dėl palydovinės navigacijos plėtros ir susijusių paslaugų teikimo ASECNA kompetencijos teritorijoje civilinės aviacijos reikmėms pasirašymo Sąjungos vardu
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 172 straipsnį kartu su 218 straipsnio 5 dalimi,
   atsižvelgdama į Europos Komisijos pasiūlymą,
   kadangi:

               (1)

               2014 m. rugsėjo 25 d. Taryba suteikė Komisijai teisę Sąjungos vardu tartis su Oro navigacijos saugos Afrikoje ir Madagaskare agentūra dėl tarptautinio susitarimo, kuriuo nustatomos palydovinės signalų tikslinimo sistemos (SBAS), pagrįstos Europos palydovinės navigacijos programa EGNOS, paslaugų teikimo sąlygos Afrikoje;

               (2)

               baigus derybas Europos Sąjungos ir Oro navigacijos saugos Afrikoje ir Madagaskare agentūros (ASECNA) bendradarbiavimo susitarimas dėl palydovinės navigacijos plėtros ir susijusių paslaugų teikimo ASECNA kompetencijos teritorijoje civilinės aviacijos reikmėms (toliau – Susitarimas) parafuotas 2016 m. gegužės 12 d.;

               (3)

               Susitarimas turėtų būti pasirašytas,

         PRIĖMĖ ŠĮ SPRENDIMĄ
   1 straipsnis
   Įgaliojama Sąjungos vardu pasirašyti Europos Sąjungos ir Oro navigacijos saugos Afrikoje ir Madagaskare agentūros (ASECNA) bendradarbiavimo susitarimą dėl palydovinės navigacijos plėtros ir susijusių paslaugų teikimo ASECNA kompetencijos teritorijoje civilinės aviacijos reikmėms.
   2 straipsnis
   Tarybos pirmininkas įgaliojamas paskirti asmenį (-is), įgaliotą (-us) pasirašyti susitarimą Sąjungos vardu, su sąlyga, kad jis bus sudarytas.
   3 straipsnis
   Šis sprendimas įsigalioja jo priėmimo dieną.

      Priimta Briuselyje 2016 m. lapkričio 21 d.

            Tarybos vardu

            Pirmininkas

         P. PLAVČAN


title: 2016 m. balandžio 28 d. Europos Parlamento sprendimas (ES) 2016/1591 dėl II naujoviškų vaistų iniciatyvos bendrosios įmonės (buvusi bendroji įmonė siekiant įgyvendinti jungtinę technologijų iniciatyvą „Naujoviški vaistai“) 2014 finansinių metų biudžeto įvykdymo patvirtinimo

text:
14.9.2016

               LT

               Europos Sąjungos oficialusis leidinys

               L 246/411

         EUROPOS PARLAMENTO SPRENDIMAS (ES) 2016/1591
   2016 m. balandžio 28 d.
   dėl II naujoviškų vaistų iniciatyvos bendrosios įmonės (buvusi bendroji įmonė siekiant įgyvendinti jungtinę technologijų iniciatyvą „Naujoviški vaistai“) 2014 finansinių metų biudžeto įvykdymo patvirtinimo
   EUROPOS PARLAMENTAS,

               —

               atsižvelgdamas į II naujoviškų vaistų iniciatyvos bendrosios įmonės (buvusi bendroji įmonė siekiant įgyvendinti jungtinę technologijų iniciatyvą „Naujoviški vaistai“) 2014 finansinių metų galutines metines ataskaitas,

               —

               atsižvelgdamas į Audito Rūmų ataskaitą dėl naujoviškų vaistų iniciatyvos bendrosios įmonės 2014 finansinių metų metinių ataskaitų kartu su bendrosios įmonės atsakymais (1),

               —

               atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2014 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (2),

               —

               atsižvelgdamas į Tarybos 2016 m. vasario 12 d. rekomendaciją dėl patvirtinimo, kad bendroji įmonė įvykdė 2014 finansinių metų biudžetą (05587/2016 – C8-0056/2016),

               —

               atsižvelgdamas į Sutarties dėl Europos Sąjungos veikimo 319 straipsnį,

               —

               atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (3), ypač į jo 209 straipsnį,

               —

               atsižvelgdamas į 2007 m. gruodžio 20 d. Tarybos reglamentą (EB) Nr. 73/2008 dėl bendrosios įmonės įsteigimo, siekiant įgyvendinti jungtinę technologijų iniciatyvą „Naujoviški vaistai“ (4),

               —

               atsižvelgdamas į 2014 m. gegužės 6 d. Tarybos reglamentą (ES) Nr. 557/2014, kuriuo įsteigiama II naujoviškų vaistų iniciatyvos bendroji įmonė (5), ypač į jo 1 straipsnio 2 dalį ir 12 straipsnį,

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (6),

               —

               atsižvelgdamas į 2013 m. rugsėjo 30 d. Komisijos deleguotąjį reglamentą (ES) Nr. 110/2014 dėl pavyzdinio finansinio reglamento viešojo ir privačiojo sektorių partnerystės įstaigoms, nurodytoms Europos Parlamento ir Tarybos reglamento (ES, Euratomas) Nr. 966/2012 209 straipsnyje (7),

               —

               atsižvelgdamas į Darbo tvarkos taisyklių 94 straipsnį ir V priedą,

               —

               atsižvelgdamas į Biudžeto kontrolės komiteto pranešimą (A8–0081/2016),

               1.

               II naujoviškų vaistų iniciatyvos bendrosios įmonės (buvusi bendroji įmonė siekiant įgyvendinti jungtinę technologijų iniciatyvą „Naujoviški vaistai“) vykdomajam direktoriui patvirtina, kad Bendrosios įmonės 2014 finansinių metų biudžetas įvykdytas;

               2.

               išdėsto savo pastabas toliau pateikiamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, II naujoviškų vaistų iniciatyvos bendrosios įmonės (buvusi bendroji įmonė siekiant įgyvendinti jungtinę technologijų iniciatyvą „Naujoviški vaistai“) vykdomajam direktoriui, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Martin SCHULZ

            Generalinis sekretorius

         Klaus WELLE

      (1)  OL C 422, 2015 12 17, p. 61.

      (2)  OL C 422, 2015 12 17, p. 62.

      (3)  OL L 298, 2012 10 26, p. 1.

      (4)  OL L 30, 2008 2 4, p. 38.

      (5)  OL L 169, 2014 6 7, p. 54.

      (6)  OL L 357, 2002 12 31, p. 72.

      (7)  OL L 38, 2014 2 7, p. 2.


title: 2009 m. balandžio 23 d. Europos Parlamento sprendimas dėl Eurojusto 2007 finansinių metų biudžeto įvykdymo patvirtinimo

text:
26.9.2009

               LT

               Europos Sąjungos oficialusis leidinys

               L 255/112

         2009 m. balandžio 23 d.
   EUROPOS PARLAMENTO SPRENDIMAS
   dėl Eurojusto 2007 finansinių metų biudžeto įvykdymo patvirtinimo
   (2009/643/EB)
   EUROPOS PARLAMENTAS,

               —

               atsižvelgdamas į Eurojusto 2007 finansinių metų galutines metines ataskaitas (1),

               —

               atsižvelgdamas į Audito Rūmų ataskaitą dėl Eurojusto 2007 finansinių metų galutinių metinių ataskaitų kartu su Eurojusto atsakymais (2),

               —

               atsižvelgdamas į 2009 m. vasario 10 d. Tarybos rekomendaciją (5588/2009 – C6–0060/2009),

               —

               atsižvelgdamas į EB sutartį, ypač į jos 276 straipsnį,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (3), ypač į jo 185 straipsnį,

               —

               atsižvelgdamas į 2002 m. vasario 28 d. Tarybos sprendimą Nr. 2002/187/TVR, įkuriantį Eurojustą siekiant sustiprinti kovą su sunkiais nusikaltimais (4), ypač į jo 36 straipsnį,

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (5), ypač į jo 94 straipsnį,

               —

               atsižvelgdamas į Darbo tvarkos taisyklių 71 straipsnį ir V priedą,

               —

               atsižvelgdamas į Biudžeto kontrolės komiteto pranešimą ir Piliečių laisvių, teisingumo ir vidaus reikalų komiteto nuomonę (A6–0161/2009),

               1.

               suteikia patvirtinimą Eurojusto direktoriui, kad Eurojusto 2007 finansinių metų biudžetas įvykdytas;

               2.

               išdėsto savo pastabas toliau pateikiamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, Eurojusto direktoriui, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Hans-Gert PÖTTERING

            Generalinis sekretorius

         Klaus WELLE

      (1)  OL C 278, 2008 10 31, p. 57.

      (2)  OL C 311, 2008 12 5, p. 142.

      (3)  OL L 248, 2002 9 16, p. 1.

      (4)  OL L 63, 2002 3 6, p. 1.

      (5)  OL L 357, 2002 12 31, p. 72.
   2009 m. balandžio 23 d.
   EUROPOS PARLAMENTO REZOLIUCIJA
   su pastabomis, sudarančiomis neatskiriamą sprendimo dėl Eurojusto 2007 finansinių metų biudžeto įvykdymo patvirtinimo dalį
   EUROPOS PARLAMENTAS,

               —

               atsižvelgdamas į Eurojusto 2007 finansinių metų galutines metines ataskaitas (1),

               —

               atsižvelgdamas į Audito Rūmų ataskaitą dėl Eurojusto 2007 finansinių metų galutinių metinių ataskaitų kartu su Eurojusto atsakymais (2),

               —

               atsižvelgdamas į 2009 m. vasario 10 d. Tarybos rekomendaciją (5588/2009 – C6–0060/2009),

               —

               atsižvelgdamas į EB sutartį, ypač į jos 276 straipsnį,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (3), ypač į jo 185 straipsnį,

               —

               atsižvelgdamas į 2002 m. vasario 28 d. Tarybos sprendimą Nr. 2002/187/TVR, įkuriantį Eurojustą siekiant sustiprinti kovą su sunkiais nusikaltimais (4), ypač į jo 36 straipsnį,

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (5), ypač į jo 94 straipsnį,

               —

               atsižvelgdamas į Darbo tvarkos taisyklių 71 straipsnį ir V priedą,

               —

               atsižvelgdamas į Biudžeto kontrolės komiteto pranešimą ir Piliečių laisvių, teisingumo ir vidaus reikalų komiteto nuomonę (A6–0161/2009),

               A.

               kadangi Audito Rūmai (EAR) pranešė, kad jiems pateiktas pagrįstas patikinimas, jog 2007 finansinių metų metinės ataskaitos yra patikimos ir vykdytos finansinės operacijos yra teisėtos ir tvarkingos,

               B.

               kadangi Parlamentas 2008 m. balandžio 22 d. priėmė sprendimą dėl Eurojusto administracijos direktoriui suteikiamo patvirtinimo, kad Eurojusto 2006 finansinių metų biudžetas įvykdytas (6), ir savo prie biudžeto įvykdymo patvirtinimo pridėtoje rezoliucijoje, inter alia:

                           —

                           atkreipė dėmesį į 2006 m. ataskaitoje pateikiamą EAR pastabą, kad į kitus finansinius metus perkelta 33 % administravimo išlaidų ir 30 % veiklos išlaidų; taip pat atlikta daug asignavimų perkėlimų iš vienos biudžeto eilutės į kitą, o pagrindžiamieji dokumentai daugeliu atveju buvo nepakankamai išsamūs, taigi nebuvo griežtai laikomasi biudžetui taikomo konkretumo principo,

                           —

                           taip pat atkreipia dėmesį į EAR išvadas, kad nebuvo griežtai laikomasi viešųjų pirkimų normų ir nebuvo sukurtas ilgalaikio turto registras, kuriame būtų pateikiama informacija apie visą turtą ir jo vertę, ir šis registras nebuvo naudojamas Eurojusto turtui stebėti; ragina Eurojustą griežtai vadovautis viešuosius pirkimus reglamentuojančiomis normomis, ypač tomis, kurios susijusios su pamatinėmis sutartimis,

                           —

                           išreiškė susirūpinimą dėl teiginio Eurojusto metinėje ataskaitoje, kad vis dar yra daug galimybių plėtoti Eurojusto santykius su OLAF, įskaitant bendravimą sudarant oficialų bendradarbiavimo susitarimą;

               1.

               atkreipia dėmesį į tai, kad nors EAR patikinimo pareiškimas yra teigiamas, pastabose nurodoma, kad vis dar yra struktūrinių problemų biudžeto įgyvendinimo, viešųjų pirkimų ir darbuotojų įdarbinimo srityse;

               2.

               džiaugiasi informacija, pateikta Eurojusto 2007 m. metinėje ataskaitoje, kad 2007 m. spalio 1 d. Eurojustas pradėjo taikyti kaupimo principu pagrįstos turto apskaitos sistemą (angl. ABAC);

               3.

               atsižvelgdamas į Eurojusto 2007 m. metinę ataskaitą, pažymi, kad dėl greito Eurojusto plėtimosi ir dėl to atsiradusio naujos centrinės būstinės poreikio, Eurojustas bendradarbiauja su priimančiąja valstybe, siekdamas užsitikrinti papildomas laikinas biuro patalpas; atkreipia dėmesį į tai, kad pagal Eurojusto 2007 m. metinę ataskaitą, priimančioji valstybė yra įsipareigojusi suteikti tinkamas naujas patalpas iki 2012 m.;

               4.

               prašo, kad Eurojustas į 2008 m. metinę ataskaitą įtrauktų informaciją apie derybų dėl naujos centrinės būstinės progresą, laikinuosius susitarimus ir finansines pasekmes;

         Didelė perkeltų asignavimų suma

               5.

               atkreipia dėmesį į tai, kad EAR nustatė, kad iš 18 000 000 eurų, dėl kurių buvo įsipareigota 2007 m., 5 200 000 eurų buvo perkelta;

               6.

               reiškia susirūpinimą dėl EAR išvadų, kad toks didelis perkėlimų lygis neatitinka metinio periodiškumo principo, o tai reiškia, kad buvo trūkumų planuojant ir kontroliuojant Eurojusto veiklą;

               7.

               atkreipia dėmesį į Eurojusto atsakymą, kad reikėjo perkelti lėšas, nes trūko lėšų personalo administravimui ir kilo sunkumų įgyvendinant naująją viešųjų pirkimų sistemą; pastebi, kad iš pagal organizacinės struktūros planą numatytų 147 darbo vietų buvo užpildytos tik 95;

               8.

               atkreipia dėmesį į tai, kad 2008 m. Eurojustas pradėjo taikyti perkėlimų sumažinimo strategiją.

         Viešųjų pirkimų procedūrų pažeidimai

               9.

               pripažįsta, kad pagal praėjusiais metais pateiktas EAR rekomendacijas Eurojustas centralizavo savo viešųjų pirkimų procedūrų valdymą, nes įsteigtas specializuotas padalinys;

               10.

               vis dėlto apgailestauja, kad EAR vėl, kaip ir dvejais ansktesniais metais, nustatė viešųjų pirkimų procedūrų pažeidimų;

               11.

               reiškia nusistebėjimą, kad EAR nustatė, jog pažeisdamas normas Eurojustas pratęsė galiojančias sutartis, nors buvo seniai žinomas šių sutarčių galiojimo pabaigos terminas;

               12.

               visiškai pritaria EAR rekomendacijai, kad leidimus išduodantis pareigūnas įdiegtų efektyvų viešųjų pirkimų procedūrų valdymo planą;

               13.

               pažymi, kad Eurojustas parengė 2008 m. viešųjų pirkimų planą ir priėmė sprendimą dėl viešųjų pirkimų organizavimo bei susijusių užduočių, ir kad visos sutartys, kurias minėjo EAR, buvo perrašytos pagal galiojančius reikalavimus;

         Darbuotojų įdarbinimo planavimo pažeidimai

               14.

               atkreipia dėmesį į EAR išvadą, kad 2007 m. organizacinės struktūros plane numatyta 147 darbo vietos, palyginti su 2006 m. numatytomis 112, ir kad 2006 m. pabaigoje buvo užpildytos tik 87 darbo vietos;

               15.

               reiškia susirūpinimą, kad EAR nustatė, jog Eurojustas nesugebėjo įdarbinti 60 darbuotojų, kurių reikėjo, kad būtų įvykdytas 2007 m. organizacinės struktūros planas, ir kad 2007 m. buvo užpildytos tik 95 darbo vietos;

               16.

               sutinka su EAR nuomone, kad iš šių faktų matyti, jog Eurojustui būdingi darbuotojų įdarbinimo pažeidimai;

               17.

               apgailestauja, kad, kaip pripažįsta Eurojustas, didelis darbuotojų trūkumas turėjo neigiamą poveikį biudžeto įgyvendinimui;

               18.

               pažymi, kad Eurojustas, atsižvelgiant į jo atsakymus, 2008 m. siekė užpildyti darbo vietas pagal personalo planą;

               19.

               pažymi, kad iki 2008 m. pabaigos pagal 2008 m. personalo planą iš 175 numatytų darbo vietų buvo užpildytos 130; teigiamai vertina tai, kad Eurojustas sumažino laisvų darbo vietų procentą nuo 34 % 2007 m. pabaigoje iki 25 % 2008 m. pabaigoje; ragina Eurojustą toliau dėti pastangas ir kiek įmanoma greičiau užpildyti laisvas darbo vietas;

               20.

               atsižvelgdamas į Eurojusto 2007 m. metinę ataskaitą, pažymi, kad Eurojustas:

                           —

                           parengė daugiametį organizacinės struktūros planą, apimantį 2007–2010 m. laikotarpį,

                           —

                           patvirtino naują įdarbinimo politiką, apibrėždamas teisinį pagrindą, principus, atrankos procesą, vaidmenis ir atitinkamus dalyvius,

                           —

                           ketino pasirašyti bendrą agentūrų darbo rinkos susitarimą;

         Pastabos dėl 2006 m. biudžeto įvykdymo patvirtinimo procedūros

               21.

               ragina Eurojustą laikytis Audito Rūmų rekomendacijų, ypač biudžeto įgyvendinimo, viešųjų pirkimų ir darbuotojų samdymo srityse, ir pateikti išsamią veiksmų, kurių Eurojustas ėmėsi, ataskaitą savo 2008 m. metinėje ataskaitoje;

               22.

               džiaugiasi, kad 2008 m. rugsėjo 24 d. pasirašyta praktinė sutartis dėl Eurojusto ir OLAF bendradarbiavimo tvarkos (7);

               23.

               pažymi, kad kitos su sprendimu dėl biudžeto įvykdymo patvirtinimo susijusios pastabos, kurios yra horizontaliojo pobūdžio, pateikiamos savo 2009 m. balandžio 23 d. rezoliucijoje dėl ES agentūrų finansų valdymo ir kontrolės (8).

      (1)  OL C 278, 2008 10 31, p. 57.

      (2)  OL C 311, 2008 12 5, p. 142.

      (3)  OL L 248, 2002 9 16, p. 1.

      (4)  OL L 63, 2002 3 6, p. 1.

      (5)  OL L 357, 2002 12 31, p. 72.

      (6)  OL L 88, 2009 3 31, p. 234.

      (7)  OL C 314, 2008 12 9, p. 3.

      (8)  Žr. šio Oficialiojo leidinio p. 206.


5.2.2016

               LT

               Europos Sąjungos oficialusis leidinys

               C 45/97

         P7_TA(2013)0106
   Prašymas atšaukti Parlamento nario Hanso-Peterio Martino imunitetą
   2013 m. balandžio 16 d. Europos Parlamento sprendimas dėl prašymo atšaukti Hanso-Peterio Martino imunitetą (2012/2326(IMM))
   (2016/C 045/16)

      Europos Parlamentas,

               —

               atsižvelgdamas į 2012 m. birželio 27 d. Austrijos Respublikos nuolatinės atstovybės ES perduotą prašymą atšaukti Hanso-Peterio Martino imunitetą, susijusį su Vienos prokuratūroje nagrinėjama byla, kuris buvo paskelbtas 2012 m. gruodžio 12 d. plenariniame posėdyje,

               —

               2013 m. vasario 20 d. išklausęs Hanso-Peterio Martino paaiškinimų, kaip nurodyta Darbo tvarkos taisyklių 7 straipsnio 3 dalyje,

               —

               atsižvelgdamas į Protokolo Nr. 7 dėl Europos Sąjungos privilegijų ir imunitetų 9 straipsnį ir 1976 m. rugsėjo 20 d. Akto dėl atstovų į Europos Parlamentą rinkimų remiantis tiesiogine visuotine rinkimų teise 6 straipsnio 2 dalį,

               —

               atsižvelgdamas į Europos Sąjungos Teisingumo Teismo 1964 m. gegužės 12 d., 1986 m. liepos 10 d., 2008 m. spalio 15 ir 21 d., 2010 m. kovo 19 d. ir 2011 m. rugsėjo 6 d. sprendimus (1),

               —

               atsižvelgdamas į savo 2011 m. rugsėjo 13 d. sprendimą dėl prašymo atšaukti Hanso-Peterio Martino imunitetą (2),

               —

               atsižvelgdamas į Austrijos Respublikos Konstitucijos 57 straipsnį,

               —

               atsižvelgdamas į Darbo tvarkos taisyklių 6 straipsnio 2 dalį ir 7 straipsnį,

               —

               atsižvelgdamas į Teisės reikalų komiteto pranešimą (A7-0106/2013),

               A.

               kadangi 2011 m. rugsėjo 13 d. Parlamentas nusprendė atšaukti Europos Parlamento nario Hanso-Peterio Martino imunitetą po to, kai gavo 2011 m. balandžio 29 d. perduotą ir 2011 m. gegužės 12 d. plenariniame posėdyje paskelbtą Vienos prokuratūros prašymą, susijusį su tariamais kaltinimais dėl partijos lėšų naudojimo ne pagal paskirtį, pažeidžiant Austrijos politinių partijų įstatymo 2b straipsnį;

               B.

               kadangi Vienos prokuratūra paprašė išplėsti sprendimo dėl Hanso-Peterio Martino imuniteto atšaukimo taikymą, kad galėtų atlikti ikiteisminį tyrimą byloje prieš jį atsiradus papildomų kaltinimų, ypač susijusių su tariamu sukčiavimu;

               C.

               kadangi prašymas išplėsti sprendimo dėl Hanso-Peterio Martino imuniteto atšaukimo taikymą ypač susijęs su tariamu kvalifikuotu sukčiavimu pagal Austrijos baudžiamojo kodekso 146 paragrafą ir 147 paragrafo 3 dalimi;

               D.

               kadangi pagal Protokolo dėl Europos Sąjungos privilegijų ir imunitetų 9 straipsnį Europos Parlamento nariai naudojasi savo valstybės teritorijoje – imunitetais, kurie toje valstybėje yra suteikiami parlamento nariams;

               E.

               kadangi pagal Austrijos Konstitucijos 57 straipsnio 2 dalį Nacionalrato nariai už nusikalstamą veiką, išskyrus atvejus, kai užklumpami darantys nusikaltimą, gali būti suimami tik gavus Nacionalrato sutikimą, ir kadangi Nacionalrato sutikimas taip pat būtinas norint atlikti kratą Nacionalrato nario namuose; kadangi pagal Austrijos Konstitucijos 57 straipsnio 3 dalį kompetentinga įstaiga už nusikalstamą veiką gali Nacionalrato narius traukti atsakomybėn be Nacionalrato sutikimo, jei ši veika akivaizdžiai nėra susijusi su atitinkamo nario politine veikla, ir kadangi, remiantis šia nuostata, kompetentinga įstaiga turi pateikti Nacionalratui prašymą priimti sprendimą, ar atitinkama veika susijusi su politine veikla, jei to reikalauja atitinkamas Nacionalrato narys arba trečdalis šiuos klausimus nagrinėjančio nuolatinio komiteto narių;

               F.

               kadangi Protokolo dėl Europos Sąjungos privilegijų ir imunitetų 9 straipsnis ir Austrijos Konstitucijos 57 straipsnis netrukdo atšaukti Hanso-Peterio Martino imuniteto;

               G.

               kadangi dėl to patartina atšaukti parlamentinį imunitetą šioje byloje,

               1.

               nusprendžia atšaukti Hanso-Peterio Martino imunitetą;

               2.

               paveda Pirmininkui nedelsiant perduoti šį sprendimą ir atsakingo komiteto pranešimą kompetentingoms Austrijos institucijoms ir Hansui-Peteriui Martinui.

      (1)  1964 m. gegužės 12 d. Sprendimas Wagner/Fohrmann ir Krier (101/63, [1964], Rink. p. 195); 1986 m. liepos 10 d. Sprendimas Wybot/Faure ir kt. (149/85, [1986], Rink. p. 2391); 2008 m. spalio 15 d. Sprendimas Mote/Parlamentas (T-345/05, [2008], Rink. p. II-2849); 2008 m. spalio 21 d. Sprendimas Marra/De Gregorio ir Clemente (sujungtos bylos C-200/07 ir C-201/07, [2008], Rink. p. I-7929); 2010 m. kovo 19 d. Sprendimas Gollnisch/Parlamentas (T-42/06, [2010], Rink. p. II-1135); 2011 m. rugsėjo 6 d. Sprendimas Patriciello (C-163/10, [2011], Rink. p. I-7565).

      (2)  OL C 51 E, 2013 2 22, p. 150.


title: 1982 m. birželio 24 d. Tarybos sprendimas dėl Migruojančiųjų laukinių gyvūnų rūšių išsaugojimo konvencijos sudarymo

text:
Svarbus teisinis pranešimas

|

31982D0461

Oficialusis leidinys L 210 , 19/07/1982 p. 0010 - 0022 specialusis leidimas suomių kalba: skyrius 15 tomas 4 p. 0010  specialusis leidimas ispanų kalba: skyrius 15 tomas 3 p. 0215  specialusis leidimas švedų kalba: skyrius 15 tomas 4 p. 0010  specialusis leidimas portugalų kalba skyrius 15 tomas 3 p. 0215

		Tarybos sprendimas1982 m. birželio 24 d.dėl Migruojančiųjų laukinių gyvūnų rūšių išsaugojimo konvencijos sudarymo(82/461/EB)EUROPOS BENDRIJŲ TARYBA,atsižvelgdama į Europos ekonominės bendrijos steigimo sutartį, ypač į jos 235 straipsnį,atsižvelgdama į Komisijos pasiūlymą,atsižvelgdama į Europos Parlamento nuomonę [1],atsižvelgdama į Ekonomikos ir socialinių reikalų komiteto nuomonę [2],kadangi Europos Bendrijų aplinkos apsaugos veiksmų programa buvo patvirtinta 1973 m. lapkričio 22 d. deklaracija [3] ir papildyta 1977 m. gegužės 17 d. rezoliucija [4], kadangi, kaip apibrėžta šiuose teisės aktuose, Bendrijos aplinkos apsaugos politikos tikslas yra gerinti gyvenimo kokybę ir saugoti aplinką,kadangi Taryba priėmė Direktyvą 79/409/EEB dėl laukinių paukščių apsaugos [5],kadangi Bendrija dalyvavo derybose dėl Migruojančiųjų laukinių gyvūnų rūšių išsaugojimo konvencijos sudarymo,kadangi Bendrijai būtina sudaryti Konvenciją, kad galėtų derėtis dėl regioninių susitarimų ir sudaryti šiuos susitarimus, numatytus Konvencijoje tokiu mastu, kiek Bendrijai, remiantis Direktyva 79/409/EEB, suteikti išimtiniai įgaliojimai,kadangi, nepažeidžiant jokių teisės aktų, kuriuos Bendrija gali priimti ateityje, nuostatų, Bendrijos Konvencijos sudarymas nereiškia Bendrijos išimtinių įgaliojimų išplėtimo,kadangi, atsižvelgiant į specifišką Grenlandijos geografinę padėtį ir šios šalies gyventojų gyvenimo sąlygas, Grenlandija turėtų būti išskirta iš Konvencijos taikymo sferos,NUSPRENDĖ:1 straipsnisŠiuo dokumentu Europos ekonominės bendrijos vardu patvirtinama Migruojančiųjų laukinių gyvūnų rūšių išsaugojimo konvencija.Konvencijos tekstas pridedamas prie šio sprendimo.2 straipsnisRemiantis Europos ekonominės bendrijos steigimo sutartyje nustatytomis sąlygomis, Tarybos Pirmininkas pateikia XVII Konvencijos straipsnyje numatytą prisijungimo dokumentą teritorijoms, kurioms ši Sutartis taikoma, išskyrus Grenlandiją.Priimta Briuselyje, 1982 m. birželio 24 d.Tarybos varduPirmininkasF. Aerts[1] OL C 327, 1981 12 14, p. 95.[2] OL C 300, 1980 11 18, p. 15.[3] OL C 112, 1973 12 20, p. 1.[4] OL C 139, 1977 6 13, p. 1.[5] OL L 103, 1979 4 25, p. 1.--------------------------------------------------


title: 2016 m. birželio 8 d. Europos Parlamento ir Tarybos sprendimas (ES) 2016/989 dėl Europos prisitaikymo prie globalizacijos padarinių fondo lėšų mobilizavimo (Prancūzijos paraiška „EGF/2015/010 FR/MoryGlobal“)

text:
21.6.2016

               LT

               Europos Sąjungos oficialusis leidinys

               L 162/10

         EUROPOS PARLAMENTO IR TARYBOS SPRENDIMAS (ES) 2016/989
   2016 m. birželio 8 d.
   dėl Europos prisitaikymo prie globalizacijos padarinių fondo lėšų mobilizavimo (Prancūzijos paraiška „EGF/2015/010 FR/MoryGlobal“)
   EUROPOS PARLAMENTAS IR EUROPOS SĄJUNGOS TARYBA,
   atsižvelgdami į Sutartį dėl Europos Sąjungos veikimo,
   atsižvelgdami į 2013 m. gruodžio 17 d. Europos Parlamento ir Tarybos reglamentą (ES) Nr. 1309/2013 dėl Europos prisitaikymo prie globalizacijos padarinių fondo (2014–2020 m.), kuriuo panaikinamas Reglamentas (EB) Nr. 1927/2006 (1), ypač į jo 15 straipsnio 4 dalį,
   atsižvelgdami į 2013 m. gruodžio 2 d. Europos Parlamento, Tarybos ir Komisijos tarpinstitucinį susitarimą dėl biudžetinės drausmės ir patikimo finansų valdymo (2), ypač į jo 13 punktą,
   atsižvelgdami į Europos Komisijos pasiūlymą,
   kadangi:

               (1)

               Europos prisitaikymo prie globalizacijos padarinių fondo (toliau – EGF) tikslas – teikti paramą atleistiems darbuotojams ir savarankiškai dirbantiems asmenims, kurių veikla nutrūko dėl globalizacijos sukeltų esminių pasaulio prekybos sistemos struktūrinių pokyčių, dėl tebesitęsiančios pasaulinės finansų ir ekonomikos krizės arba dėl naujos pasaulinės finansų ir ekonomikos krizės, ir padėti jiems vėl integruotis į darbo rinką;

               (2)

               EGF didžiausia metinė suma neturi būti didesnė kaip 150 mln. EUR (2011 m. kainomis), kaip nustatyta Tarybos reglamento (ES, Euratom) Nr. 1311/2013 (3) 12 straipsnyje;

               (3)

               2015 m. lapkričio 19 d. Prancūzija pateikė paraišką „EGF/2015/010 FR/ MoryGlobal“ dėl finansinės paramos iš EGF, nes Prancūzijoje iš bendrovės „MoryGlobal SAS“ buvo atleista darbuotojų. Paraiška buvo papildyta papildoma informacija pagal Reglamento (ES) Nr. 1309/2013 8 straipsnio 3 dalį. Ta paraiška atitinka EGF finansinės paramos sumai nustatyti taikomus reikalavimus, kaip nustatyta Reglamento (ES) Nr. 1309/2013 13 straipsnyje;

               (4)

               todėl iš EGF turėtų būti mobilizuota 5 146 800 EUR suma finansinei paramai pagal Prancūzijos pateiktą paraišką suteikti;

               (5)

               siekiant kuo greičiau mobilizuoti EGF lėšas, šis sprendimas turėtų būti taikomas nuo jo priėmimo dienos,

         PRIĖMĖ ŠĮ SPRENDIMĄ:
   1 straipsnis
   2016 finansinių metų Europos Sąjungos bendrajame biudžete Europos prisitaikymo prie globalizacijos padarinių fondo lėšos mobilizuojamos siekiant skirti 5 146 800 EUR įsipareigojimų ir mokėjimų asignavimų sumą.
   2 straipsnis
   Šis sprendimas įsigalioja jo paskelbimo Europos Sąjungos oficialiajame leidinyje dieną. Jis taikomas nuo 2016 m. birželio 8 d.

      Priimta Strasbūre 2016 m. birželio 8 d.

            Europos Parlamento vardu

            Pirmininkas

         M. SCHULZ

            Tarybos vardu

            Pirmininkas

         A.G. KOENDERS

      (1)  OL L 347, 2013 12 20, p. 855.

      (2)  OL C 373, 2013 12 20, p. 1.

      (3)  2013 m. gruodžio 2 d. Tarybos reglamentas (ES, Euratom) Nr. 1311/2013, kuriuo nustatoma 2014–2020 m. daugiametė finansinė programa (OL L 347, 2013 12 20, p. 884).